AN COIMISIÚN EORPACH An Bhruiséil,28.11.2016 COM(2016) 856 final 2016/0365(COD) Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE maidir le creat le haghaidh téarnamh agus réiteach contrapháirtithe lárnacha agus lena leasaítear Rialachán (AE) Uimh. 1095/2010, Rialachán (AE) Uimh. 648/2012 agus Rialachán (AE) 2015/2365 (Téacs atá ábhartha maidir le LEE) {SWD(2016) 368 final}

{SWD(2016) 369 final}



MEABHRÁN MÍNIÚCHÁIN 1.COMHTHÉACS AN TOGRA 1.1.Forais agus cuspóirí an togra Déanann contrapháirtithe lárnacha idirghabháil idir rannpháirtithe na margaí airgeadais agus gníomhaíonn siad mar cheannaitheoir do gach díoltóir agus mar dhíoltóir do gach ceannaitheoir le haghaidh foireann conarthaí faoi leith. Déanann contrapháirtithe lárnacha idirbhearta airgeadais le cineálacha éagsúla sócmhainní amhail gnáthscaireanna, díorthaigh agus comhaontuithe athcheannaigh. Is iondúil go gcuireann contrapháirtithe lárnacha a seirbhísí ar fáil dá gcomhaltaí imréitigh (bainc de ghnáth) a bhfuil ceangal conartha díreach acu leis na contrapháirtithe lárnacha agus le cliaint na gcomhaltaí imréitigh (e.g. cistí pinsin). Ós rud é go ndírítear dlús ard idirbheart agus suíomhanna trí chontrapháirtithe lárnacha, is féidir na suíomhanna sin a ghlanadh síos agus laghdú suntasach a dhéanamh ar neamhchosaint an chontrapháirtí lárnaigh, na gcomhaltaí imréitigh agus chliant na gcomhaltaí sin. Mar mhalairt ar shuíomhanna na gcomhaltaí imréitigh agus a gcliant a ghlacadh agus a ghlanadh, bailíonn an contrapháirtí lárnach comhthaobhacht uathu (i bhfoirm ‘corrlach’ agus ranníocaíochtaí le cistí mainneachtana) a chumhdaíonn a ndliteanais sa chás go dteipeann ar cheann de na rannpháirtithe a noibleagáidí i leith an chontrapháirtí lárnaigh a chomhlíonadh. Ar an dóigh sin, déanann siad bainistíocht ar na rioscaí a bhaineann le margaí airgeadais (e.g. riosca contrapháirtí, riosca neamhleachtachta agus riosca margaidh). Dá bhrí sin, feabhsaítear cobhsaíocht agus teacht aniar ginearálta na margaí airgeadais. I gcomhthéacs an phróisis sin, is pointe criticiúil sa chóras airgeadais iad na contrapháirtithe lárnacha, déanann siad nasc idir gníomhairí airgeadais éagsúla agus sciar maith den neamhchosaint a dháileadh thar rioscaí éagsúla. Is ríthábhachtach é bainistíocht riosca a dhéanamh ar an gcontrapháirtí lárnach agus maoirseacht a dhéanamh chun a chinntiú go gcumhdaítear an neamhchosaint sin go leormhaith. Tá sé beartaithe go méadófar scála agus tábhacht na gcontrapháirtithe lárnacha san Eoraip agus níos faide i gcéin trí chur chun feidhme ghealltanas G20 chun díorthaigh chaighdeánaithe a dhíoltar thar an gcuntar a imréiteach trí chontrapháirtithe lárnacha. Cuirtear an oibleagáid sin chun feidhme san Aontas Eorpach leis an Rialachán maidir le díorthaigh thar an gcuntar, contrapháirtithe lárnacha agus stórtha trádála (‘EMIR’). Leis an Rialachán sin, leagtar amach ceanglais chuimsitheacha stuamachta do chontrapháirtithe lárnacha, chomh maith le ceanglais a bhaineann le hoibríochtaí agus maoirseacht ar na contrapháirtithe lárnacha. I bhfianaise an ról lárnach atá ag contrapháirtithe lárnacha sa gheilleagar agus na rioscaí breise atá á nglacadh acu, tá caighdeáin arda i bhfeidhm ina leith san Aontas Eorpach. Níl aon rialacha comhchuibhithe AE ann, áfach, a chuimsíonn na cásanna nach bhféadfadh na caighdeáin sin cúinsí margaidh eisceachtúla a sheasamh, agus ina mbeadh contrapháirtithe lárnacha ananásta – níos géire ná mar a dhéantar foráil dó in EMIR – nó go gclisfeadh orthu amach is amach. I bprionsabal, má chliseann ar chorparáid, ba cheart imeachtaí dócmhainneachta a thionscnamh. Ach mar is léir ón ngéarchéim dheireanach, má chliseann ar institiúid airgeadais thábhachtach atá fite fuaite in institiúidí eile na margaí airgeadais, is féidir go dtiocfaidh fadhbanna criticiúla don chóras airgeadais chun cinn agus go gcuirfear ionchas fáis an gheilleagair níos fairsinge i mbaol. Is é is cúis leis sin go bhféadfadh dócmhainneacht soláthar feidhmeanna criticiúla na hinstitiúide don gheilleagar a ghearradh go tobann, scaoll a chur sna margaí agus tógálacht a spreagadh toisc contrapháirtithe agus infheisteoirí a bheith neamhchinnte faoina bhfuil i ndán dá sócmhainní agus dliteanas i gcomhthéacs imeachtaí fadálacha dlí. Roimh an mbagairt ar chobhsaíocht airgeadais agus ar an leas poiblí foriomlán, mar shampla más easpa muiníne sa mhargadh is cúis léi, is minic a bhíonn ar rialtais institiúidí airgeadais a tharrtháil le hairgead poiblí, chun fadhbanna den sórt sin a chosc. Is bearta iad téarnamh agus réiteach arb é is aidhm dóibh cobhsaíocht airgeadais a chosaint, leanúnachas feidhmeanna criticiúla a áirithiú agus cáiníocóirí a chosaint sa chás go bhfuil institiúid a bhfuil deacrachtaí airgeadais aici anásta go gcliseann uirthi, más amhlaidh nach féidir na cuspóirí sin a bhaint amach trí imeachtaí dócmhainneachta. Ceaptar na bearta sin chun bunfheidhmeanna criticiúla a chosaint agus cáiníocóirí a chosaint ar chaillteanas d’fhonn a áirithiú go mbeidh an acmhainn ag an gcóras airgeadais fós fás eacnamaíoch a chistiú agus na costais shocheacnamíocha a bheadh i gceist le hollchliseadh airgeadais a sheachaint. Is é i gcás institiúid airgeadais ‘sistéamach’ is mó a bhfuil tábhacht le bearta téarnaimh agus réitigh, is é sin de bharr méid na hinstitiúide, a tábhacht sa mhargadh agus dlúthcheanglais le hinstitiúidí eile, mar shampla, chuirfí gnáthfheidhmiú an chórais airgeadais i mbaol, agus dhéanfaí dochar don fhíorgheilleagar dá gclisfeadh air ar dhóigh mhí-ordúil. Más fíor go bhfuil rialú docht i bhfeidhm ar chontrapháirtithe lárnacha, go bhfuil acmhainní leordhóthanacha acu chun anás airgeadais a sheasamh faoi EMIR, nach raibh siad in anás agus nár chlis ar líon mór acu go dtí seo, aithníonn rialtais, údaráis agus rannpháirtithe eile margaidh i gcoitinne go bhfuil dúshlán ann anois mar gur ag dul i méid atá tábhacht na ninstitiúidí sin agus iad ag próiseáil níos mó cineálacha rioscaí nua de réir a chéile. I bhfianaise ról lárnach agus méadaitheach na gcontrapháirtithe lárnacha i margaí airgeadais, meastar gur institiúidí sistéamacha iad na contrapháirtithe ar fad san Aontas Eorpach. Is éard is bearta téarnaimh ann bearta a ghlacann an institiúid airgeadais féin chun a hinmharthanacht fhadtéarmach a athshlánú. Is cuspóir tábhachtach beartais é do na contrapháirtithe lárnacha na coinníollacha cearta a áirithiú chun rath na mbeart téarnaimh a chinntiú, i bhfianaise na bhfadhbanna móra a chruthófaí don chóras airgeadais foriomlán dá gclisfeadh orthu. Ba cheart go mbeadh na cumhachtaí ag na húdaráis a ghníomhaíonn ar son leas an phobail contrapháirtí lárnach a réiteach má theipeann ar na bearta sin agus má chuirtear cobhsaíocht airgeadais i mbaol. Is bearta úrghnácha iad bearta réitigh a d’fhéadfadh na húdaráis a ghlacadh chun contrapháirtithe a athstruchtúrú go mear agus leanúnachas a bhfeidhmeanna atá ríthábhachtach don gheilleagar a shlánú, agus damáiste don chóras airgeadais agus don gheilleagar foriomlán a mhaolú, agus imeachtaí dócmhainneachta a thionscnamh i leith an chuid eile den chontrapháirtí lárnach, chun éifeachtúlacht margaidh a áirithiú. Sa phróiseas sin, is iad úinéirí agus creidiúnaithe an chontrapháirtí lárnaigh a sheasfaidh na costais agus na caillteanais, a mhéid is féidir, agus ní an cáiníocóir, faoi mar a chaithfí leo dá dtiocfadh dóibh bheith dócmhainneach, agus lánurraim á tabhairt don Chairt um Chearta Bunúsacha, do chásdlí ábhartha Chúirt Bhreithiúnais an Aontais Eorpaigh, agus don Choinbhinsiún Eorpach um Chearta an Duine. Ní hé is aidhm do bhearta réitigh cliseadh institiúidí neamhéifeachtúla a chosc; ach leanúint d’fheidhmeanna criticiúla na hinstitiúide a sholáthar, agus an chuid eile a fhoirceannadh ar mhodh ordúil. Níl an dul chun cinn céanna déanta maidir le téarnamh agus réiteach do ghnóthas eile airgeadais nach bainc ná contrapháirtithe lárnacha iad. Is é sin toisc nár léirigh na ceachtanna a foghlaimíodh ón ngéarchéim airgeadais go bhfuil an phráinn chéanna le bearta den sórt sin. D’fhéadfadh bearta mar sin a bheith de dhíth sa todhchaí, áfach, de réir mar a fhorbraíonn an riosca eacnamaíoch agus airgeadais sna hearnálacha atá i gceist. Ina theannta sin, tá obair shainiúil agus obair idirnáisiúnta níos fairsinge maidir le gnóthais árachais ar leibhéal G20 ag céim sách luath (moltaí a dhéanamh) agus is beag dlínse ina bhfuil athchóiriú rialála tugtha isteach acu sa réimse sin. Go dtí seo san Aontas Eorpach, tá trí Bhallstát ann a bhfuil reachtaíocht tugtha isteach acu maidir le téarnamh agus réiteach gnóthas árachais nó atá i mbun reachtaíocht a thabhairt isteach. Thionscain EIOPA athbhreithniú críochnúil, comparáideach, fairsing ar chleachtais náisiúnta téarnaimh agus réitigh sa réimse sin agus tá sé beartaithe go dtíolacfaí tuarascáil ar an ábhar sin sa chéad leath de 2017. Ar bhonn na tuarascála sin, déanfaidh an Coimisiún breithniú ar an mbealach is fearr chun tosaigh, i ndlúthchomhairle le Parlaimint na hEorpa, leis an gComhairle agus leis na páirtithe leasmhara ar fad. 1.2.Comhsheasmhacht le forálacha beartais atá sa réimse beartais cheana Tá creat cuimsitheach maidir le téarnamh agus réiteach glactha ag an Aontas Eorpach cheana le haghaidh bainc agus gnóthas infheistíochta. Ní hé go ndéanann an creat molta le haghaidh contrapháirtithe lárnacha aithris ar an gcóras sin ná ar cheanglais EMIR, feidhmíonn sé mar chomhlánú orthu. Leagtar amach leis an gcreat forálacha atá cosúil le forálacha an chreata is infheidhme i leith bainc agus gnóthas infheistíochta chun téarnamh agus réiteach ordúil a éascú, ach cuirtear in oiriúint iad do ghnéithe faoi leith de shamhlacha gnó na gcontrapháirtithe lárnacha agus na rioscaí a bhaineann leo. Chuige sin, déantar cinntí faoin gcaoi a roinnfí caillteanas sa chás go mbeadh na hacmhainní réamh-mhaoinithe faoi EMIR go léir caite. Ar an leibhéal idirnáisiúnta, d’fhormhuinigh ceannairí G20 cur chuige níos ginearálta ón mBord um Chobhsaíocht Airgeadais d’uirlisí cuimsitheacha cuí téarnaimh agus réitigh chun aghaidh a thabhairt ar na rioscaí a d’fhéadfadh a bheith i gceist don chóras airgeadais dá gclisfeadh ar aon institiúid airgeadais (banc, bonneagar margaidh airgeadais, gnóthas árachais, etc.) lena mbaineann tábhacht dhomhanda shistéamach. Ina theannta sin, tá treoir forbartha ag an gCoiste um Íocaíocht agus Bonneagair Margaidh, agus an Eagraíocht Idirnáisiúnta um Choimisiúin Urrús maidir le pleananna téarnaimh do bhonneagair margaidh airgeadais, lena náirítear contrapháirtithe lárnacha, agus tá treoir bhreise eisithe ag an mBord um Chobhsaíocht Airgeadais maidir le cur i bhfeidhm príomhthréithe córas éifeachtach imréitigh do bhonneagair margaidh airgeadais, ar nós contrapháirtithe lárnacha, agus árachóirí. I lár na bliana 2016, fuair na heagraíochtaí sin tuilleadh comhairle faoi chodanna áirithe den treoir sin, lena náirítear an uair is ceart d’údaráis réitigh comhpháirtí lárnach a réiteach ar an bhforas go bhfuil sé i mbaol ó thaobh inmharthanacht agus cobhsaíocht airgeadais de, agus cé acu cumhachtaí agus uirlisí is ceart don údarás réitigh a úsáid ag an bpointe seo chun leanúnachas na bhfeidhmeanna criticiúla a áirithiú, tógáil a íoslaghdú agus costais agus caillteanais a shannadh ar an mbealach is éifeachtaí agus is féidir. Faoi dheireadh i Nollaig 2013, ghlac Parlaimint na hEorpa tuarascáil dá tionscnamh féin lena néilítear ar an gCoimisiún bearta cuí a mholadh ar leibhéal AE chun a áirithiú gur féidir an tionchar a bheadh ann a mhaolú dá gclisfeadh ar institiúidí airgeadais tábhachtacha, contrapháirtithe lárnacha go háirithe. 1.3.Comhsheasmhacht le beartais eile de chuid an Aontais Déantar tagairt do thogra maidir le creat Eorpach le haghaidh téarnamh agus réiteach contrapháirtithe lárnacha i gclár oibre an Choimisiúin le haghaidh 2015 agus foilsíodh treochlár don tionscnamh sin in Aibreán 2015. D'fhonn mionleasú ar an treoir idirnáisiúnta dá dtagraítear sa rannán thuas a chur san áireamh, beifear ag plé leis an tionscnamh sin arís mar chuid de Chlár Oibre 2016. Tá an tionscnamh mar chuid d’iarrachtaí an Choimisiúin chun a áirithiú go ndéileáiltear le bagairtí d’fheidhmiú rianúil an chórais airgeadais agus do cháiníocóirí agus go leanfaidh margaí airgeadais ag déanamh a gcion chun fás inbhuanaithe, fadtéarmach a chothú agus an margadh inmheánach a dhoimhniú tuilleadh chun leasa tomhaltóirí agus gnóthas. 2.BUNÚS DLÍ, COIMHDEACHT AGUS COMHRÉIREACHT 2.1.Bunús dlí

Is é is bunús dlí don togra seo Airteagal 114 den Chonradh ar Fheidhmiú an Aontais Eorpaigh, lena gcumasaítear glacadh beart um chomhfhogasú forálacha náisiúnta a bhfuil mar chuspóir acu an margadh inmheánach a bhunú agus a fheidhmiú. Leis an togra seo, déantar dlíthe náisiúnta maidir le téarnamh agus réiteach contrapháirtithe lárnacha a chomhchuibhiú sa mhéid is gá chun a áirithiú go bhfuil uirlisí agus nósanna imeachta comhchosúla ann chun dul i ngleic le haon anás nó cliseadh na gcontrapháirtithe lárnacha. Faoi láthair, cé gur féidir le contrapháirtithe lárnacha údaraithe seirbhísí a fheidhmiú agus a sholáthar ar fud an Aontais, tá staid rialála na mBallstát ilroinnte ó thaobh bainistíocht a dhéanamh ar aon ghéarchéim atá níos géire ná mar a dhéantar foráil dó faoi EMIR. Tá ceanglais i leith contrapháirtithe lárnacha achtaithe ag roinnt Ballstát maidir le pleananna teagmhais in aghaidh anás a ullmhú nó contrapháirtithe lárnacha a chumhdach mar chuid de chórais rialála réitigh don earnáil airgeadais arna gceapadh le haghaidh bainc go príomha. Níl córas náisiúnta cuimsitheach forbartha ag aon Bhallstát maidir le téarnamh agus réiteach contrapháirtithe lárnacha, atá ag teacht go hiomlán leis na prionsabail arna leagan síos ag an mBord um Chobhsaíocht Airgeadais, a d’fhormhuinigh G20, lena náirítear an gá le comhordú éifeachtach agus maoirseacht in aghaidh iarmhairtí trasteorann. Go dtí go mbeidh creat i bhfeidhm ar leibhéal an Aontais, is beag seans go bhforbróidh na Ballstáit córais chuimsitheacha chomhoiriúnacha. Ní bheadh pleanáil lánchomhsheasmhach déanta ar na cineálacha éagsúla cur chuige a ghlacfadh na contrapháirtithe lárnacha agus na húdaráis chun dul i ngleic le hanás nó cliseadh, agus iad a mhaolú, agus d’fhéadfaí go gcuirfí i bhfeidhm iad ar bhealach neamhréireach. D’fhéadfaí cur as d’fheidhmeanna criticiúla na gcomhaltaí imréitigh agus na gcliant trasteorann agus éagobhsaíocht airgeadais níos fairsinge a spreagadh. Dá bhrí sin, is gá beart a dhéanamh ar leibhéal AE chun na huirlisí agus na cumhachtaí is gá a thabhairt d’údaráis na mBallstát agus a fhorfheidhmiú go caoithiúil comhsheasmhach cothrom ar fud an Aontais. Is ceart beart a dhéanamh ar leibhéal AE freisin i leith contrapháirtithe lárnacha a bhfuil níos lú naisc trasteorann dhíreacha acu, sa chás go bhféadfaí aon fhadhbanna maidir le cothroime iomaíochta agus iomaíochas a eascraíonn as láimhseáil ionchasach nó iarbhír ar chliseadh contrapháirtí lárnaigh ar leibhéal náisiúnta a mhaolú. Mar shampla, más amhlaidh nach ionann an leibhéal idirghabhála féideartha ó chistí poiblí ó stát go stát, bheadh éagothroime iomaíochta ann i bhfabhar contrapháirtithe lárnacha sna Ballstáit ina bhfuil seans níos fearr go mbeidh tacaíocht ar fáil. Is léir ón taithí atá faighte ó chliseadh bainc i mBallstáit éagsúla gur féidir go mbeidh sé mar thoradh ar fhadhbanna sistéamacha in institiúidí airgeadais go ndéanfaí an Margadh Aonair a roinnt ina limistéir náisiúnta eacnamaíocha. Is féidir braistint an mhargaidh agus claonadh i bhfabhar eintitis atá lonnaithe i ndlínsí ina dtuigtear go bhfuil tacaíocht láidir ón stát a bheith ina chúis le saobhadh iomaíochta agus tionchar treallach a imirt ar chostais do ghnóthais ag brath ar a suíomh geografach agus an acmhainn nó an gá a mheastar a bheith ann, go ndéanfadh an Ballstát sócmhainní, leachtacht nó caipiteal a imfhálú chun neamhchosaint trasteorann a íoslaghdú. Cé nach mbaineann an phráinn chéanna le riosca ilroinnte den sórt sin sa Mhargadh Aonair i gcás contrapháirtithe lárnacha, d’fhéadfadh dearcthaí difriúla agus éiginnteacht maidir le cumas na mBallstát smacht a fháil ar contrapháirtí lárnach a cliseadh air, agus é a réiteach go héifeachtach, an bonn a bhaint d’iontaoibh na rannpháirtithe margaidh agus, ansin ó shláine fheidhmiú an Mhargaidh Aonair. Go deimhin, luaitear an éiginnteacht faoin gcaoi is fearr chun cliseadh ar bhonneagar tábhachtach margaidh a bhainistiú in éagmais comhrialacha AE ar cheann de na cúiseanna leis an moill ar chomhtháthú margaí caipitil na hEorpa. Ach na ceanglais atá i bhfeidhm ar chomhpháirtithe lárnacha a chomhchuibhiú, chinnteofaí cothroime iomaíochta níos fearr d’oibreoirí eacnamaíocha agus chuideofaí chun an margadh aonair a chomhtháthú. Trína áirithiú go bhfuil na huirlisí íosta céanna ag gach údarás cuí sna Ballstáit chun téarnamh agus réiteach ordúil na gcontrapháirtithe lárnacha a áirithiú agus comhoibriú idir na húdaráis a éascú, d’fhonn aon iarmhairtí trasteorann a mhaolú agus iad ag dul i ngleic le hanás nó cliseadh, d’fheabhsódh an creat comhchuibhithe cobhsaíocht airgeadais ar fud an mhargaidh aonair agus chuirfí cosc ar chásanna ina mbeadh ar na Ballstáit gníomhú astu féin, gan comhordú, i dtaca le hoibreoirí atá bunaithe ina ndlínse. Dá bhrí sin, is é Airteagal 114 de CFAE an bunús dlí is cuí. 2.2.Coimhdeacht I gcomhréir le prionsabal na coimhdeachta a leagtar amach in Airteagal 5(3) den Chonradh ar Fheidhmiú an Aontais Eorpaigh (CFAE), ní ghníomhóidh an tAontas, sna réimsí nach dtig faoina inniúlacht eisiach, ach amháin mura féidir agus a mhéad nach féidir leis na Ballstáit cuspóirí na gníomhaíochta arna beartú a ghnóthú go leordhóthanach bíodh sé ar leibhéal lárnach nó ar leibhéal réigiúnach agus áitiúil, ach gur féidir, de bharr fhairsinge nó éifeachtaí na gníomhaíochta arna beartú, na cuspóirí sin a ghnóthú níos fearr ar leibhéal an Aontais. Is margaí oscailte comhtháite iad margaí airgeadais an Aontais Eorpaigh. Is féidir le contrapháirtithe lárnacha feidhmiú thar theorainneacha laistigh de na margaí agus na línte táirgí ar a bhfreastalaíonn siad. Sa phróiseas sin, cruthaíonn siad ceangal trasteorann idir gníomhairí éagsúla airgeadais, contrapháirtithe agus cliaint ar fud an mhargaidh aonair I bhfianaise ardchomhtháthú il-leibhéil trasteorann na hearnála airgeadais, teastaíonn creat réitigh agus téarnaimh ar leibhéal AE atá fóirsteanach don leibhéal comhtháite sin. Tá na huirlisí atá ann faoi láthair chun déileáil le géarchéim contrapháirtithe lárnacha teoranta do shocruithe inmheánacha an chontrapháirtí lárnaigh, agus sna chásanna ina bhfuil uirlisí forbartha, is uirlisí náisiúnta iad. Má tá contrapháirtí lárnach anásta nó ar tí cliseadh, ciallaíonn sé sin go mb'fhéidir go bhfuil cineálacha éagsúla cur chuige ann a ghlacfaidh na contrapháirtithe nó na húdaráis chun fadhbanna leis an gcontrapháirtí lárnach a mhaolú, nó dul i ngleic leo, a d’fhéadfadh a fheidhmeanna criticiúla don gheilleagar a chur as alt, an margadh inmheánach a ilroinnt agus éagobhsaíocht airgeadais níos fairsinge a spreagadh. Má chliseann ar chontrapháirtí lárnach atá ag feidhmiú thar theorainneacha náisiúnta, mar a tharlaíonn sa chuid is mó de na cásanna, is dócha go mbeadh feidhm aige sin, go méid áirithe, i leith cobhsaíocht margaí airgeadais sna Ballstáit ina bhfuil sé ag feidhmiú. Is é gníomhaíocht ar leibhéal AE an taon bhealach chun a áirithiú go mbeidh contrapháirtithe lárnacha agus a gcomhaltaí imréitigh (nach bhfuil sa Bhallstát céanna ina bhfuil an contrapháirtí lárnach) faoi réir idirghabháil éifeachtach leormhaith chun cásanna géarchéime a mhaolú nó dul i ngleic leo ar bhealach comhordaithe comhsheasmhach. Dá bhrí sin, chun na spriocanna sin a bhaint amach ar leibhéal an Aontais agus ar leibhéal na mBallstát, ba cheart don Aontas an creat reachtaíochta is gá a fhorbairt. 2.3.Comhréireacht I gcomhréir le prionsabal na comhréireachta, níor cheart go rachadh inneachar agus foirm ghníomhaíocht an Aontais thar a bhfuil riachtanach chun cuspóirí na gConarthaí a bhaint amach. I bprionsabal, ba cheart go dtionscnófaí imeachtaí dócmhainneachta i leith contrapháirtithe lárnacha a chliseann orthu, faoi mar a dhéanfaí i gcás gach aon ghnólacht eile. Ach is cuid de bhonneagar lárnach airgeadais iad na contrapháirtithe lárnacha, atá ceangailte go dlúth leis an iliomad gníomhairí airgeadais, agus a dhéanann riosca a lárú ar son na ngníomhairí sin. Dá bhrí sin, má bhaintear díobh na seirbhísí criticiúla a sholáthraíonn an contrapháirtí lárnach, d’fhéadadh iarmhairtí tromchúiseacha a bheith i gceist ó thaobh cobhsaíocht airgeadais agus an gheilleagair i gcoitinne. Chun na hiarmhairtí sin a mhaolú, tá údar le pleananna teagmhais leormhaithe a éileamh chun téarnamh agus réiteach ordúil a áirithiú agus cumhachtaí réitigh a thabhairt do na húdaráis chun a gcuid oibríochtaí a athstruchtúrú más gá. Toisc nach féidir measúnú cinntitheach a dhéanamh ar an tábhacht shistéamach le cliseadh contrapháirtí lárnaigh roimh ré, ba cheart i bprionsabal go mbeadh an creat molta infheidhme i leith gach contrapháirtí lárnaigh, gan aird ar a méid nó a gcastacht. Cuireann formhór na gcontrapháirtithe lárnacha atá bunaithe san Aontas seirbhísí ar fáil do chomhaltaí imréitigh agus cliaint ar fud an Aontais agus níos faide i gcéin, agus má chliseann orthu, d’fhéadfadh na hiarmhairtí a bheith le brath ar fud an domhain. Dá bhrí sin, ní mór pleananna téarnaimh agus réitigh a chur in oiriúint do shainphróifíl riosca gach contrapháirtí lárnaigh. Caithfidh go mbeidh bonn cirt le gach gníomhaíocht eisceachtúil a ghlacann an túdarás chun cobhsaíocht airgeadais agus cáiníocóirí a chosaint, agus go mbeidh na gníomhaíochtaí comhréireach, nach rachadh siad thar a bhfuil riachtanach chun na cuspóirí a ghnóthú, agus go mbeidh siad ag teacht leis an gCairt um Chearta Bunúsacha, arna léirmhíniú ag Cúirt Bhreithiúnais an Aontais Eorpaigh, sa mhéid a chuirtear teorainn le cearta maoine de bhun na gcumhachtaí sin. Caithfear na gníomhaíochtaí sin a chur i gcrích ar bhealach lena gcinntítear nach gcaitear leis na geallsealbhóirí atá i gceist ar bhealach níos déine ná a chaithfí leo sa chás nach ndéanfaí an contrapháirtí lárnach a réiteach, agus go nglacfaí bearta eile faoi rialacha oibríochta an chontrapháirtí lárnaigh chun caillteanais a leithdháileadh nó go dtionscnófaí imeachtaí dócmhainneachta. 2.4.An rogha ionstraime Faoi Airteagal 114 de CFAE, is féidir reachtaíocht a ghlacadh i bhfoirm Rialachán nó Treoracha. Glactar Rialachán sa chás seo ar na cúiseanna seo a leanas. Sa chéad áit, is trí Rialachán is fearr a dhéanfaí an cur chuige arna bhunú ag EMIR a chomhlánú agus a fhorbairt, Rialachán lena leagtar amach na riachtanais do chontrapháirtithe lárnacha i réimse na rialála stuamachta. Leis na ceanglais nua ar chontrapháirtithe lárnacha, chun socruithe cuimsitheacha maidir le téarnamh a leagan amach, déantar forbairt ar spriocanna agus forálacha EMIR chun a áirithiú go bhfuil teacht aniar sna contrapháirtithe lárnacha. Dá roghnófaí foirm eile dhlíthiúil (Treoir) chun na ceanglais sin a leagan síos, bheadh ar na Ballstáit dlíthe a ghlacadh maidir le cuid áirithe de réimse faoi leith de dhlí an Aontais Eorpaigh atá infheidhme go díreach. Na forálacha lena dtugtar cumhachtaí agus uirlisí spriocdhírithe do na húdaráis chun réiteach éifeachtach ordúil a chur i gcrích, nuair is gá, chun cobhsaíocht airgeadais a chosaint sa chás go dteipeann ar na ceanglais faoi EMIR agus ar na socruithe téarnaimh, ní bhaineann na forálacha sin le teacht aniar na gcontrapháirtithe lárnacha mar ghnóthas leantach, ach le hinmharthanacht na bhfeidhmeanna criticiúla a shlánú sa chaoi is go leanann oibriú na bhfeidhmeanna sin (san eintiteas dlíthiúil céanna nó i bhfoirm eile) ag comhlíonadh riachtanais agus chuspóirí EMIR. Dá réir sin, ba cheart go núsáidfí an fhoirm dhlíthiúil chéanna do na forálacha lena rialaítear an chaoi a mbainfear an méid sin amach is a roghnaíodh le haghaidh EMIR. Sa dara háit, is trí Rialachán is fearr a chuirfí cur chuige comhchoiteann agus foireann rialacha aonair ar fáil d’údaráis agus a sheachnófaí éagsúlacht idir rialacha náisiúnta agus an éiginnteacht dhlíthiúil is toradh leis, go háirithe i gcomhthéacsanna trasteorann mar a leagtar amach thuas. Dhéanfadh Rialachán comhar idirnáisiúnta a éascú, nuair is cuí, agus bheadh sé níos fusa gnó a dhéanamh leis an Aontas Eorpach, agus laistigh den Aontas, agus córas aonair i bhfeidhm. Ina theannta sin, ós rud é go bhféadfadh cliseadh contrapháirtí lárnaigh AE tionchar a imirt ar chóras airgeadais Bhallstáit uile an Aontais, d’fhéadfadh aon éiginnteachtaí díobhálacha faoi na coinníollacha ina ndéileálfadh údaráis inniúla na gcontrapháirtithe lárnacha i mBallstáit éagsúla leis an gcliseadh cuidiú chun margaí faoi strus a thabhairt chun suaimhnis. Sa tríú háit, le múnla gnó na gcontrapháirtithe lárnacha, tuigtear go forleathan go bhfuil seans i bhfad níos lú go gclisfeadh orthu ná go gclisfeadh ar bhanc. Is institiúidí ar mhéideanna éagsúla iad na bainc a bhfuil próifílí riosca difriúla acu, a chliseann orthu i gcúinsí éagsúla, agus a mbaineann iarmhairtí de thromchúis éagsúil leo, agus dá bhrí sin, teastaíonn réimse níos leithne d’uirlisí réitigh (agus maolú) ina leith. Ach má chliseann ar chontrapháirtí lárnach, tá seans níos mó gurb iad cúiseanna atá le feiceáil roimh ré a spreagfaidh an cliseadh (mainneachtain comhaltaí comhréitigh nó cliseadh tromchúiseach oibríochta) agus is féidir na rioscaí sin a bhainistiú le foireann uirlisí níos dírithe. De bhrí go bhfuil feidhm níos teoranta i gceist agus gur gá foráil a dhéanamh maidir le réimse roghanna atá chomh leathan agus is féidir, is trí Rialachán is fearr is féidir na cuspóirí sin a bhaint amach, cé go dteastaíonn solúbthacht áirithe chun go bhféadfaidh na húdaráis freagairt a thabhairt ar chúinsí faoi leith. Mar phointe dheireanach, i gcomparáid le bainc san Aontas Eorpach, déanann contrapháirtithe AE ionadaíocht ar son líon i bhfad níos lú eintitis agus ní hionann a struchtúr corparáideach agus struchtúr na ngrúpaí trasteorann baincéireachta ná an chaoi a gcuireann siad seirbhísí trasteorann ar fáil. I gcás grúpaí trasteorann baincéireachta, is minic a bhunaítear fochuideachtaí agus brainsí i ndlínsí éagsúla chun freastal ar chustaiméirí, sócmhainní agus cistí a fháil, etc. agus dá bhrí sin tá údar le leibhéal níos airde íogaireachta i leith dlíthe áitiúla agus cinntí réitigh á gcur chun feidhme. I gcás contrapháirtithe lárnacha, cuireann siad seirbhísí ar fáil ar bhealach nach bhfuil chomh scaipthe céanna, cuirtear ar fáil iad go lárnach ó dhlínse amháin go dlínse eile gan idirghabháil ó fhochuideachtaí nó brainsí. Dá bhrí sin, is ceart Rialachán a ghlacadh chun a áirithiú go gcuirtear cinntí i bhfeidhm go haonfhoirmeach thar dhlínsí éagsúla. 3.TORTHAÍ AN CHOMHAIRLIÚCHÁIN LEIS NA PÁIRTITHE LEASMHARA AGUS MEASÚNUITHE TIONCHAIR 3.1.Comhairliúcháin leis na páirtithe leasmhara Reáchtáladh comhairliúchán poiblí maidir le creat féideartha maidir le téarnamh agus réiteach institiúidí nach bainc iad idir an 5 Deireadh Fómhair agus an 28 Nollaig 2012. Cuireadh ceisteanna sa chomhairliúchán faoin ngá le socruithe téarnaimh agus réitigh do chontrapháirtithe lárnacha, taisclanna agus gnóthais árachais go háirithe. Fuarthas 67 bhfreagairt.

Ar an iomlán, léirigh an comhairliúchán gur cheart tosaíocht a thabhairt do chreat téarnaimh agus réitigh a fhorbairt ar fud an Aontais le haghaidh contrapháirtithe lárnacha. Aithníodh mar argóint éifeachtach i bhfabhar beart a dhéanamh é cur i bhfeidhm cheanglas G20 chun díorthaigh chaighdeánaithe thar an gcuntar a imréiteach go lárnach. D’aontaigh na freagróirí ar an iomlán, ar aon dul leis an Treoir maidir le Téarnamh agus Réiteach na mBanc, gur cheart go ndéanfadh creat do na contrapháirtithe lárnacha leanúnachas a bhfeidhmeanna criticiúla a áirithiú, neamhchosaint cáiníocóirí ar chaillteanais a íoslaghdú sa chás ina gclisfeadh orthu, agus deimhneacht dhlíthiúil a fheabhsú dá gcomhaltaí imréitigh agus dá gcliant. D’aontaigh beagnach gach geallsealbhóir gur cheart tús áite a thabhairt do leanúnachas oibríochtaí contrapháirtithe lárnacha d’fhonn cobhsaíocht airgeadais a chosaint. Bhí cuid mhór acu den tuairim, cé gur ríthábhachtach é a áirithiú go bhfuil socruithe téarnaimh agus réitigh do chontrapháirtithe lárnacha inchreidte agus láidir, nár cheart go gcuirfí ualach as cuimse ar chomhaltaí nó rannpháirtithe chun dliteanais mhóra a eascraíonn as mainneachtain comhalta tábhachtach imréitigh a chumhdach nó, níos measa fós, ó earráidí bainistíochta riosca inmheánacha an chontrapháirtí lárnaigh. Thug cuid mhaith de na geallsealbhóirí faoi deara gur ceart uirlisí na Treorach maidir le Téarnamh agus Réiteach na mBanc a chur in oiriúint do shamhalacha gnó an chontrapháirtí lárnaigh. 3.2.Bailiú agus úsáid saineolais Chomh maith leis an gcomhairliúchán leis na geallsealbhóirí, ghlac an Coimisiún páirt sa phlé agus sa mhalartú tuairimí a úsáideadh do thuarascáil CPMI/IOSCO lena gcuirtear treoir ar fáil maidir le téarnamh bonneagair margaí airgeadais. Ghlac an Coimisiún páirt freisin san obair a rinne an bord um chobhsaíocht airgeadais maidir le réiteach institiúidí eile airgeadais nach bainc iad, lena náirítear an plé is déanaí maidir le codanna den treoir sin a mhionchoigeartú chun straitéisí éifeachtacha réitigh a phleanáil. Agus na tuarascálacha lena dtugtar treoir maidir le téarnamh agus réiteach faoi seach á ndréachtadh, d’iarr CPMI/IOSCO agus an bord um chobhsaíocht airgeadais ar na páirtithe leasmhara a dtuairimí a chur in iúl maidir leis na dréachtdhoiciméid threoracha, agus d’fhoilsigh siad na freagraí a fuarthas. Ar an iomlán, mar chuid de chomhairliúcháin ar infreastruchtúir mhargadh airgeadais ag leibhéal idirnáisiúnta deimhníodh na tuairimí a cuireadh in iúl i gcomhairliúchán de chuid an Choimisiúin féin, agus cuirtear aiseolas fóinteach ar fáil maidir le fiúntas na roghanna beartais agus na huirlisí réitigh a moladh. Thionóil seirbhísí an Choimisiúin ceithre chruinniú le saineolaithe na mBallstát chun plé a dhéanamh ar an obair idirnáisiúnta atá ar siúl ag an mbord um chobhsaíocht airgeadais agus CPMI-IOSCO, na roghanna beartais is conspóidí agus raon feidhme agus cineál an togra. D’aontaigh formhór de shaineolaithe na mBallstát leis an treoir bheartais ghinearálta a mhol an Coimisiún, ar bhonn treoir idirnáisiúnta agus mar fhorbairt ar EMIR agus ar an Treoir maidir le Téarnamh agus Réiteach na mBanc de réir mar is ábhartha. 3.3.Measúnú tionchair Rinne an Coimisiún measúnú tionchair ar na roghanna beartais ábhartha. Rinneadh na roghanna beartais a mheas os coinne na sainchuspóirí chun cobhsaíocht airgeadais agus muinín as na contrapháirtithe lárnacha a chosaint, caillteanais a íoslaghdú don tsochaí ina iomláine, agus go háirithe do cháiníocóirí agus an Margadh Aonair a neartú do sheirbhísí a chuireann contrapháirtithe lárnacha ar fáil, agus cothrom iomaíochta a áirithiú ag an am céanna. D’fhormheas an Bord um Measúnú Tionchair an Measúnú Tionchair an 6 Bealtaine 2015. Rinne an Bord um Measúnú Tionchair roinnt moltaí d’fheabhsúcháin. Ar bhonn na moltaí sin, rinneadh mionleasuithe ar an Measúnú Tionchair. Go háirithe, tugadh údar níos láidre leis an ngá le beart a dhéanamh ar leibhéal AE agus le measúnú agus aithint na roghanna. Na roghanna agus na cinntí a glacadh, seiceáladh iad os coinne na treorach is déanaí ón obair leantach idirnáisiúnta, a lean an Coimisiún go cúramach. Tá an togra reachtach ag teacht go hiomlán leis an bplé agus treoracha an Bhoird um Chobhsaíocht Airgeadais agus G20. Maidir leis an ngá chun beart a dhéanamh ar leibhéal AE, baineadh de thátal as an measúnú tionchair go bhfuil gá le beart den sórt sin de bharr fheidhmiú trasteorann na gcontrapháirtithe lárnacha, lena gceanglaítear gníomhairí airgeadais, contrapháirtithe agus cliaint éagsúla ar fud an Mhargaidh Aonair. Ní leor na huirlisí atá ar fáil faoi láthair d’údaráis na mBallstát chun déileáil le contrapháirtithe lárnacha a thagann faoi bhrú mór a d’fhéadfadh a ninmharthanacht a chur i mbaol. Mura nglactar an cur chuige céanna ar fud na mBallstát chun dul i ngleic le fadhbanna tromchúiseacha a d’fhéadfadh teacht chun cinn le contrapháirtithe lárnacha, nó iad a mhaolú, d’fhéadfadh feidhmeanna criticiúla an gheilleagair a chur as alt agus éagobhsaíocht airgeadais níos forleithne a spreagadh. Is gá beart a dhéanamh ar leibhéal AE chun na huirlisí agus na cumhachtaí is gá a chur ar fáil do na Ballstáit, a bhféadfaí a chur chun feidhme ar fud an Aontais, chun go bhféadfaidh siad déileáil le cliseadh na gcontrapháirtithe lárnacha atá lonnaithe laistigh dá ndlínse, agus chun cumarsáid éifeachtach a áirithiú i measc na núdarás go léir atá i gceist, cibé acu an bhfuil siad i mBallstát amháin nó i mBallstáit dhifriúla. Ba cheart go gcuideodh pleanáil chuí maidir le téarnamh agus réiteach chun a áirithiú nach ar na cáiníocóirí a thitfidh an costas, ach ar rannpháirtithe an mhargaidh a bhfuil ceangal acu leis an gcontrapháirtí lárnach (creidiúnaithe, comhaltaí imréitigh, a gcliaint) ar dhóigh chomhréireach neamh-idirdhealaitheach. Maidir leis an gcaoi is féidir contrapháirtithe lárnacha a réiteach go tráthúil agus go daingean, déantar scrúdú sa mheasúnú tionchair ar na roghanna i dtaobh na dtrúigeanna a spreagfaidh tús le himeachtaí réitigh agus roghanna i dtaobh na nuirlisí agus na gcumhachtaí is ceart a thabhairt do na húdaráis. Sa mheasúnú tionchair, fuarthas go ndéanfaí trédhearcacht an chreata um réiteach a áirithiú trí thabhairt isteach trúigeanna saintreoracha toisc go mbeadh sé go soiléir ex-ante do gach geallsealbhóir na cúinsí ina spreagfaí aon idirghabháil phoiblí fhéideartha. D’ainneoin sin, ní bheadh trúigeanna saintreoracha oiriúnach toisc gur deacair é táscairí aonair nó comhtháscairí a aithint atá leormhaith chun teagmhais todhchaí a aithint lena gcuirfí cobhsaíocht airgeadais i mbaol. D’fhéadfadh trúigeanna saintreoracha deis a thabhairt d’eintitis “teacht i dtír ar an gcóras”, i.e. bearta a ghlacadh i dtaobh na dtrúigeanna lena mbainfí dá mbailíocht; ina theannta sin, d’fhéadfaí go gclisfeadh ar chontrapháirtithe lárnacha ar dhóigh nach bhfuil ag teacht go díreach leis na coinníollacha saintreoracha, agus sa chás sin, ní bheadh réiteach ar fáil mar rogha chun athstruchtúrú ordúil nó foirceannadh a áirithiú. Dá nglacfaí trúigeanna níos solúbtha, lena bhfágfaí faoi na húdaráis an cinneadh chun réiteach a thionscnamh, d’fhéadfaí na fadhbanna sin a sheachaint agus é a chur ar chumas na núdarás beart cinntitheach a ghlacadh go tapa chun aon chontrapháirtí lárnach atá ag cliseadh nó atá i mbaol cliste a réiteach sula dtagann sé chun bheith dócmhainneach. Chinn an measúnú tionchar gurb iad trúigeanna níos solúbtha an rogha is fearr; ach tugadh faoi deara nach mór a áirithiú nach núsáidfidh na húdaráis uirlisí réitigh ach amháin sa chás go bhfuil an contrapháirtí lárnach ar tí cliseadh agus nach leor aon bheart eile chun a inmharthanacht agus cobhsaíocht airgeadais ghinearálta a áirithiú, agus an rud is tábhachtaí, go rachadh sé chun leas an phobail an contrapháirtí lárnach a réiteach, seachas é a fhoirceannadh nó imeachtaí dócmhainneachta a thionscnamh. Maidir le huirlisí agus cumhachtaí réitigh, cinneadh sa mheasúnú tionchair gur cheart foireann uirlisí comhchuibhithe, nach foireann iomlán shaintreorach í, a chur ar fáil do na húdaráis réitigh, chun go mbeidh corrlach breithmheas ag na húdaráis chun cúinsí áirithe géarchéime féideartha a chur i gcuntas. Leagfaí amach i bpleananna réitigh neamhcheangailteacha bealaí éagsúla féideartha chun eintiteas a réiteach i gcásanna éagsúla. Níor glacadh leis an rogha mhalartach lena dtabharfaí foireann chuimsitheach chríochnúil d’uirlisí do na húdaráis lena leagfaí amach an tord is ceart chun na huirlisí a úsáid toisc go bhféadfaí éifeachtacht an réitigh a chur i mbaol trí chumas na núdarás chun freagairt solúbtha a thabhairt ar shainchúinsí athraitheacha i ngéarchéim a theorannú. Measadh nach dócha gur féidir uirlisí réitigh atá díreach oiriúnach do chásanna faoi leith agus an tordlathas ina núsáidfí iad a fhorbairt chun déileáil le gach cineál cás géarchéime a d’fhéadfadh teacht chun cinn, agus bheadh riosca ann nach mbeadh na bearta réitigh oiriúnach chun déileáil leis na fadhbanna praiticiúla a thagann chun cinn. Maidir le huirlisí faoi leith, fuair an measúnú tionchair go níoslaghdófaí na costais don cháiníocóir agus gurbh fhearr a chinnteofaí smacht ar an margadh ex-ante dá gcuirfí na huirlisí arna leagan amach go cuimsitheach faoi na treoirlínte idirnáisiúnta ar fáil le haghaidh téarnaimh agus réitigh araon. D’fhéadfaí caillteannais a leithdháileadh i measc gheallsealbhóirí uile an chontrapháirtí lárnaigh ar dhóigh lena dtabharfaí cinnteacht do rannpháirtithe an mhargaidh roimh ré agus atá chomh cothrom agus is féidir. D’fhéadfaí go rachadh na roghanna éagsúla i bhfeidhm ar rannpháirtithe an mhargaidh ar shlite éagsúla, ach i gcomhréir le ceann de phríomhchuspóirí na nuirlisí réitigh, níor cheart go mbeadh siad níos measa as ná a bheidís sa chás nach ndéanfaí an contrapháirtí lárnach a réiteach agus dá nglacfaí gníomhaíochtaí féideartha faoi rialacha oibríochta an chontrapháirtí lárnaigh maidir le caillteanais a leithdháileadh nó dá dtionscnófaí imeachtaí dócmhainneachta. Meastar nach mbeadh uirlisí eile oiriúnach chun smacht a chur ar an margadh go héifeachtach agus go mbeadh costas as cuimse ag baint leo, cuir i gcás dá niarrfaí ar chontrapháirtithe lárnacha agus ar chomhaltaí imréitigh acmhainní réamhchistithe a fhorbairt chun caillteanais a sheasamh agus acmhainní a athsholáthar. Ar an iomlán, meastar go gcuideodh na bearta roghnaithe chun cobhsaíocht airgeadais agus muinín sa chóras airgeadais foriomlán a chosaint, gan costais mhíchuí nó róchostas a bheith i gceist leo a chuirfeadh isteach ar fhás an gheilleagair. 3.4.Cearta bunúsacha Ar aon dul leis an Treoir maidir le Téarnamh agus Réiteach na mBanc, a tháinig roimh an Treoir seo, tá an creat le haghaidh contrapháirtithe lárnacha ag teacht go hiomlán leis an gCairt um Chearta Bunúsacha. Cé go bhféadfaí go ndéanfaí athruithe ar shócmhainní agus ar chearta úinéirí na gcontrapháirtithe lárnacha nó na rannpháirtithe imréitigh i gcás réitigh, ceadaítear teorainneacha a chur ar chearta agus saoirsí áirithe i gcomhréir le hAirteagal 52 den Chairt. De réir mar a cheanglaítear faoin gCairt, déantar foráil maidir le feidhmiú na gceart agus na saoirsí sin sa Rialachán, urramaíonn siad bunús na gceart agus na saoirsí sin, ní chuirtear i bhfeidhm iad ach amháin sa mhéid a bhfuil fíorghá leis chun cuspóirí sa leas coiteann arna aithint ag an Aontas a chomhlíonadh. Tá sé aitheanta ag an gCúirt Bhreithiúnais gur sa leas ginearálta é cobhsaíocht airgeadais a chosaint, rud a thugann údar do shrianta ar chearta agus saoirsí bunúsacha faoin gConradh ar an gcoinníoll go bhfuil siad comhréireach agus oiriúnach chun na spriocanna arna leagan síos a bhaint amach. Is féidir leis na páirtithe leasmhara atá buailte leis achomharc a dhéanamh maidir le gnéithe áirithe de chinntí réitigh a bhaineann leo agus cúiteamh a fháil sa chás go bhfágtar iad níos measa as ná a bheidís sa chás nach ndéanfaí an contrapháirtí lárnach a réiteach agus dá nglacfaí aon ghníomhaíochtaí breise ina leith faoi rialacha oibríochta an chontrapháirtí lárnaigh maidir le caillteanais a leithdháileadh nó dá dtionscnófaí imeachtaí dócmhainneachta ina leith. 3.5.IMPLEACHTAÍ BUISÉADACHA Ní bheidh aon impleachtaí ag na roghanna beartais thuas maidir le buiséad an Aontais. Má ghlactar an togra reatha, caithfidh ÚEUM (i) 5 chaighdeán theicniúla agus 2 threoir a fhorbairt, agus (ii) páirt a ghlacadh i gcoláistí réitigh (i dteannta an ÚBE) chun cinntí a ghlacadh i gcás easaontú agus idirghabháil cheangailteach a dhéanamh. Tá sé beartaithe go mbeidh na caighdeáin theicniúla ar fáil 12 mhí tar éis theacht i bhfeidhm an Rialacháin. Ní bheidh gá poist bhreise a chruthú chun tascanna ÚEUM a chur i gcrích, is leor na hacmhainní atá ann faoi láthair, toisc go bhfuil an chuid is mó den obair bunaithe ar an méid atá déanta cheana ag an ÚBE i gcomhthéacs chur chun feidhme na Treorach maidir le Téarnamh agus Réiteach na mBanc. D’ullmhódh coiste nuabhunaithe réitigh ÚEUM na tascanna a bheidh le déanamh ag an ÚEUM agus thabharfaí cuireadh d'údaráis inniúla ÚBE páirt a ghlacadh mar bhreathnóirí, chun an leas is mó is féidir a bhaint as na hacmhainní reatha.

4.EILIMINTÍ EILE 4.1.Pleananna cur chun feidhme, agus socruithe faireacháin, meastóireachta agus tuairiscithe Tar éis theacht i bhfeidhm an Rialachán, is féidir leas a bhaint as pleananna comhréireacha um réiteach agus téarnamh agus as na bearta a chuireann contrapháirtithe lárnacha agus na húdaráis chun feidhme ar bhonn na bpleananna sin mar tháscaire praiticiúil meántéarmach ar an dul chun cinn. I gcás contrapháirtí lárnach anásta, áirítear i measc na dtáscairí eile ar a ndéantar monatóireacht cathain agus conas a dhéanann na contrapháirtithe lárnacha a bpleananna téarnaimh a ghníomhachtú agus cé acu, cathain agus conas a dhéanann údaráis mhaoirseachta beart i gcomhréir leis na cumhachtaí luath-idirghabhála a dheonaítear faoin gcreat. Faoi dheireadh, sa chás go gclisfeadh ar chontrapháirtí lárnach, agus na coinníollacha réitigh á gcomhlíonadh, is iad na táscairí a ndéanfaí monatóireacht orthu cathain a dhéanann údaráis réitigh idirghabháil, cad iad na huirlisí a úsáideann siad agus conas a roinntear caillteanais idir geallsealbhóirí príobháideacha. D’fhéadfaí scrúdú a dhéanamh ar fheidhmiú forálacha áirithe, chomh maith le hathbhreithniú níos ginearálta tar éis trí bliana. D’fhéadfaí an creat monatóireachta agus meastóireachta a choigeartú sa chomhthéacs sin, de réir mar is cuí, ar bhonn an taithí phraiticiúil atá faighte leis an gcóras. 4.2.Míniúchán mionsonraithe ar fhorálacha sonracha an togra 4.2.1.Raon feidhme agus cuspóirí I bhfianaise fheidhm agus ról lárnach na gcontrapháirtithe lárnacha sna margaí airgeadais, cuimsíonn an raon feidhme na contrapháirtithe lárnacha uile atá bunaithe san Aontas Eorpach. D’fhéadfaí na cumhachtaí agus na huirlisí arna leagan síos leis an Rialachán a úsáid i dtaca le contrapháirtithe lárnacha beag beann ar a mhéid, idirnascacht nó ar thréithe eile. Mar sin féin, dhéanfaí comhréireacht a áirithiú toisc go bhforbrófaí pleananna téarnaimh agus réitigh sonracha do gach contrapháirtí lárnach faoi leith agus go gcuirfí a dtábhacht shistéamach i gcuntas. Ba cheart go mbeadh feidhmiú na gcumhachtaí luath-idirghabhála agus réitigh ag na húdaráis comhréireach agus go mbeadh údar maith leis i ngach cás. Is iad na cuspóirí, sa chéad áit, téarnamh ordúil na gcontrapháirtithe lárnacha a lorg i gcásanna éagsúla anás airgeadais trí chur chun feidhme pleananna cuimsitheacha téarnaimh, arna naontú idir an contrapháirtí lárnach agus a gcomhaltaí imréitigh. Sa dara háit, mura bhfuil an méid seo leordhóthanach agus má chomhlíontar na coinníollacha maidir le réiteach, ba cheart do na húdaráis beart a ghlacadh go mear chun cobhsaíocht airgeadais a chosaint, leanúnachas feidhmeanna criticiúla an chontrapháirtí lárnaigh a chosaint, agus cáiníocóirí a chosaint sa mhéid is féidir. I gcás réiteach, chun go ndéanfaidh na húdaráis beart, ba cheart gurb iad na húinéirí, na creidiúnaithe agus contrapháirtithe na gcontrapháirtithe lárnacha a sheasfaidh na caillteanais, i gcomhréir leis an ordlathas éileamh i gcomhthéacs imeachtaí dócmhainneachta, agus go gceapfaí bainisteoirí nua in áit na mbainisteoirí reatha agus go mbeadh siad freagrach faoin dlí náisiúnta as aon sárú. I bhfianaise struchtúr dlíthiúil agus corparáideach na gcontrapháirtithe lárnacha, ní gá go gcuimseodh téarnamh agus réiteach grúpaí níos leithne ina bhfuil contrapháirtithe lárnacha páirteach. Mar sin féin, sa chás gur caoithiúil é chun na spriocanna thuasluaite a bhaint amach, is féidir cumhachtaí sonracha a chur i bhfeidhm ar mháthairchuideachtaí na gcontrapháirtithe lárnacha. Áirítear leis seo an rogha go ndéanfadh an túdarás cinneadh cás ar chás go gcuimseodh na pleananna téarnaimh máthairchuideachtaí. 4.2.2.Údaráis réitigh agus coláistí réitigh a bhunú Bunófar údaráis réitigh do chontrapháirtithe lárnacha agus tabharfar sraith chomhchuibhithe cumhachtaí dóibh chun na bearta ullmhúcháin agus réitigh thíos a chur i gcrích. Is féidir le bainc cheannais, aireachtaí inniúla, údaráis inniúla (i.e. maoirseoirí) na gcontrapháirtithe lárnacha nó údaráis eile riaracháin phoiblí ról an údaráis imréitigh a ghlacadh. Sa chás go ndeonaítear na cumhachtaí d’údarás atá ann cheana, ba cheart neamhspleáchas oibríochtúil chuí a áirithiú i leith na bhfeidhmeanna réitigh. Má tá na cumhachtaí sin i seilbh níos mó ná údarás amháin, ba cheart na tascanna a leithdháileadh go soiléir. Ba cheart go mbeadh tascanna reachtacha ag an/na comhlacht(aí) a cheaptar d’fhonn réiteach ordúil na gcontrapháirtithe lárnacha a áirithiú sa chás go gcomhlíontar na coinníollacha maidir le réiteach, ar dhóigh a dtugtar cosaint do chobhsaíocht airgeadais agus cáiníocóirí. Ní féidir a chur as an áireamh go mbeidh dualgais chomhchosúla ag an údarás i dtaca le hinstitiúidí eile airgeadais. Nuair a éilítear faoin dlí náisiúnta i mBallstát, is féidir leis na cúirteanna páirt a ghlacadh i gcinneadh chun contrapháirtí lárnach a imréiteach a fhormheas, ar choinníoll gur nós imeachta gasta é. I bhfianaise an róil agus an fhasaigh arna leagan síos ag EMIR do choláistí agus dá dtascanna, chomh maith leis an tionchar féideartha a bheadh ag gníomhaíochtaí imréitigh ar chomhaltaí imréitigh agus geallsealbhóirí eile, éilítear ar údaráis réitigh an chontrapháírtí lárnaigh coláiste réitigh a bhunú le haghaidh gach contrapháirtí lárnaigh agus cathaoirleacht a dhéanamh orthu . Tá comhdhéanamh na gcoláistí sin anchosúil le comhdhéanamh na gcoláistí in EMIR. Chomh maith le húdarás réitigh an chontrapháirtí lárnaigh, ba cheart go náireofaí i measc comhaltaí an choláiste údaráis inniúla na gcomhaltaí imréitigh, na contrapháírtithe lárnacha, thaisclanna urrús lárnacha agus ionaid trádála atá páirteach i gcoláiste EMIR, chomh maith leis na bainc cheannais ábhartha, agus ÚEUM. Ina theannta sin, ba cheart go náireofaí i measc na gcomhaltaí eile, údaráis imréitigh na gcomhaltaí imréitigh a bhfuil a núdaráis inniúla ina gcomhaltaí, agus murab ionann iad, údarás inniúil ábhartha aon mháthairchuideachta a mbeadh pleananna réitigh i bhfeidhm ina leith, chomh maith le haon aireachtaí inniúla dá dtabharfaí ról sainiúil chun contrapháirtithe lárnacha a réiteach, agus an ÚBE. Ba cheart go ndéanfadh na coláistí atá ann cheana faoi EMIR agus coláistí réitigh nuabhunaithe na tascanna sainiúla a leithdháileadh dóibh faoin Rialachán seo, mar a leagtar amach thíos. 4.2.3.Ullmhúchán – pleananna téarnaimh Tá ceanglas ar chontrapháirtithe lárnacha pleananna téarnaimh a ullmhú in aghaidh aon chineál anás airgeadais dá dteastódh níos mó acmhainní ná méid a nacmhainní bainistíochta réamhshocraithe agus ceanglais eile faoi EMIR. Leis sin, ba cheart cásanna mainneachtana na gcomhaltáí imréitigh a chur san áireamh (i.e. Teagmhais réamhshocraithe) chomh maith le rioscaí agus caillteanais eile (i.e. teagmhais mhainneachtana (neamh-réámhshocraithe)). Ní leagfaí síos sa dlí na cúinsí sainiúla inar cheart na pleananna a ghníomhachtú, ach éilítear ar chontrapháirtithe lárnacha táscairí cuí a fhorbairt lena gcuirfí rannpháirtithe imréitigh agus údaráis ar an eolas faoin uair a tharlódh sé sin. Níor cheart go mbeadh na pleananna ag brath ar aon chúnamh airgeadais phoiblí eisceachtúil, ach ba cheart go leagfaí amach an chaoi is féidir áiseanna an bhainc ceannais a rochtain de réir téarmaí caighdeánacha. I gcomhréir leis an treoir ó CPMI-IOSCO, ba cheart go mbeadh na pleananna cuimsitheach, éifeachtach, trédhearcach agus inmheasta dóibh siúd a d’fhéadfadh a bheith faoina dtionchar, go ndéanfaí dreasachtaí cuí a shocrú agus tionchair dhiúltacha ar na geallsealbhóirí ar fad agus don chóras airgeadais i gcoitinne a íoslaghdú. Faoi réir na bprionsabal sin, is féidir leis na contrapháirtithe lárnacha an réimse roghanna agus uirlisí téarnaimh is cuí a chinneadh. Áirítear leis sin uirlisí chun cuntais an chontrapháirtí lárnaigh a réiteach trí chonarthaí a chaitheamh amach, ionas go mbeidh na conarthaí sin foirceannta agus na caillteanais agus na gnóthachain soiléir, comhaontuithe saorálacha a bhunú ar nós ceantanna leis na comhaltaí imréitigh atá fágtha ionas go nglacfaidís le suíomhanna go saorálach, nó go socródh siad acmhainní breise trí éileamh ar chomhaltaí imréitigh acmhainní breise a sholáthar faoi réir teorainn (“glaonna ar airgead”) agus caolchorrlach ar íocaíochtaí atá dlite do rannpháirtithe imréitigh de bharr gnóthachan eacnamaíoch i gconradh díorthaigh (“caolchorrlach éarlais athrúcháin”). Ní aithnítear sa Rialachán na sainroghanna is ceart a bheith i bpleananna téarnaimh, agus ní chuirtear aon rogha as an áireamh. Ach éilítear faoin Rialachán go leagfaí síos sna pleananna mar shocruithe idir na contrapháirtithe lárnacha agus a gcomhaltaí imréitigh d’fhonn a néifeachtacht a neartú i ngach cás, agus na comhaltaí imréitigh a chur faoi réir ceanglas nó gealltanas chun gníomhú i gcomhréir leis na rialacha oibríochta a aontaíodh roimhe, sa chás go ndéantar iad a ghníomhachtú, beag beann ar an dlínse ina bhfuil siad bunaithe. Éílítear ar chomhaltaí imréitigh an teolas ar fad a chur ar fáil dá gcliaint faoin gcaoi a ndéanfaidh siad caillteanais nó costais a tharchur mar thoradh ar leas a bhaint as uirlisí téarnaimh. Ba cheart go ndéanfadh údarás inniúil an chontrapháirtí lárnaigh athbhreithniú ar na pleananna réitigh. I bhfianaise thionchar féideartha an phlean ar chomhaltaí imréitigh agus geallsealbhóirí eile, ba cheart go mbeadh an coláiste a bunaíodh faoi EMIR páirteach sa phróiseas. Mar shampla, ba cheart go mbeadh measúnú ar leordhóthanacht an phlean faoi réir chinneadh comhpháirteach ón gcoláiste. Más amhlaidh nach féidir teacht ar chinneadh comhpháirteach, ba cheart go ndéanfadh an tÚdarás Eorpach um Urrúis agus Margaí (ÚEUM) idirghabháil cheangailteach i gcomhréir lena shainordú (Airteagal 19(3) de Rialachán (AE) Uimh 1095/2010). 4.2.4.Ullmhú – pleananna réitigh agus measúnuithe ar inréititheacht Ba cheart go nullmhódh na húdaráis imréitigh pleananna réitigh ar an gcaoi a ndéanfaí contrapháirtithe lárnacha a athstruchtúrú agus a bhfeidhmeanna criticiúla a choinneáil beo i gcás cliseadh. Faoi mar a dhéantar i gcás pleananna téarnaimh, ba cheart go gclúdóidís teagmhais réamhshocraithe agus cásanna eile teagmhais (neamh-réamhshocraithe), agus níor cheart go mbeifí ag súil le haon tacaíocht airgeadais phoiblí eisceachtúil seachas rochtain ar shaoráidí faoi théarmaí caighdeánacha. Ba cheart go leagfaí amach sna pleananna na cumhachtaí agus na huirlisí réitigh a ghlacfadh na húdaráis sa chás go bhfuil na coinníollacha maidir le réitigh á gcomhlíonadh ag an gcontrapháirtí lárnach, atá comhréireach agus lena gcuirtear san áireamh an múnla gnó, an sciar den mhargadh agus tábhacht shistéamach an chontrapháirtí lárnaigh sa dlínse ina bhfuil sé bunaithe agus i mBallstáit eile agus tríú tíortha. Cé nach plean ceangailteach é, sa chás nach leantar gach gné de nuair a dhéantar an contrapháirtí lárnach a réiteach, ba cheart don údarás údar maith a thabhairt leis. Mar chuid de phleanáil réitigh, ba cheart do na húdaráis réitigh measúnú a dhéanamh maidir le hinréititheach fhoriomlán an chontrapháirtí lárnaigh, agus aghaidh a thabhairt ar aon chonstaic sa réimse sin. Dá bhrí sin, ba cheart go mbeadh na cumhachtaí acu chun iachall a chur ar an gcontrapháirtí lárnach, mar shampla, cleachtais áirithe gnó nó struchtúir oibríochta nó dlíthiúla a athrú, leasú a dhéanamh ar aon chomhaontuithe laistigh den ghrúpa a d’fhéadfadh bac a chur ar réiteach, nó a nacmhainní réamhchistithe chun caillteanais a sheasamh a mhéadú ar bhonn cás ar chás. Faoi mar a dhéantar i gcás pleananna téarnaimh, i bhfianaise an tionchair a d’fhéadfadh a bheith ag na gníomhaíochtaí sin ar chomhaltaí imréitigh nó geallsealbhóirí, is féidir le coláistí réitigh a bheith páirteach chun an plean réitigh a ullmhú agus aontú le haon bhearta chun fadhbanna inréititheachta a réiteach. Mar shampla, d’fhéadfaí go néileofaí ar an gcoláiste teacht ar chinneadh comhpháirteach sa dá chás, agus más amhlaidh nach féidir teacht ar chinneadh, d’fhéadfadh an ÚEUM eadráin cheangailteach a dhéanamh. 4.2.5.Luath-idirghabháil

Deonaítear cumhachtaí faoi leith ar na húdaráis inniúla idirghabháil in oibríochtaí na gcontrapháirtithe lárnacha sa chás go bhfuil a ninmharthanacht i mbaol, ach sula gcliseann orthu agus sula dtiocfadh dá ngníomhaíochtaí a bheith díobhálach do chobhsaíocht airgeadais fhoriomlán. Bheadh na cumhachtaí sin mar chomhlánú ar chumhachtaí EMIR, agus ina sainroghanna maoirseachta sna cúinsí sin. Go háirithe, d’fhéadfadh na húdaráis inniúla iachall a chur ar an gcontrapháirtí lárnach bearta faoi leith a dhéanamh i gcomhthéacs an phlean téarnaimh, nó gan beart den sórt sin a dhéanamh. 4.2.6.Trúigeanna réitigh Ba cheart contrapháirtí lárnach a réiteach sa chás go bhfuil ag cliseadh air nó gur dócha go gclisfidh air, nach féidir cliseadh a sheachaint trí aon rogha eile san earnáil phríobháideach, agus go gcuirfí an leas poiblí agus cobhsaíocht airgeadais i mbaol dá gclisfeadh air. Ina theannta sin, ar aon dul le Príomhthréithe Córas Éifeachtacha Réitigh d’Institiúidí Airgeadais ón mBord um Chobhsaíocht Airgeadais, d’fhéadfaí contrapháirtí lárnach a réiteach fiú mura gcomhlíontar na coinníollacha ar fad, más amhlaidh go bhféadfadh cliseadh a chosc dá nglacfadh an contrapháirtí lárnach bearta téarnaimh, ach go gcuirfí cobhsaíocht airgeadais i mbaol. Diomaite de chúinsí ansonracha, ba cheart a mheas go bhfuil ag cliseadh ar an gcontrapháirtí lárnach, nó gur dócha go gclisfidh air má theastaíonn tacaíocht airgeadais eisceachtúil ina thaobh. Déanfaidh an túdarás réitigh measúnú ar cé acu ar comhlíonadh na coinníollacha ar fad. Ach is é an túdarás inniúil go príomha a bheidh freagrach as measúnú ar an gcéad choinníoll (an bhfuil an contrapháirtí lárnach ag cliseadh nó an dócha go gclisfidh air). Meastar gur ag na húdaráis inniúla is dóichí a mbeidh miontuiscint ar shláinte airgeadais an chontrapháirtí lárnaigh, go dtí an uair ar chlis air. Mar sin féin, ar chuntar go bhfuil na sonraí agus an faisnéis ar fad is gá acu, is féidir an túdarás réitigh an measúnú a dhéanamh. 4.2.7.Uirlisí agus cumhachtaí réitigh De bhrí go mbeidh an gníomh réitigh leagtha amach sa phlean réitigh roimh ré, ba cheart go gcuirfí i gcrích é ar dhóigh nach ndéanfaí dochair d’fheidhmiú aon ghrúpa ina bhfuil an contrapháirtí lárnach. Ba cheart go bhféadfadh an túdarás réitigh aon oibleagáidí conarthacha maidir le tacaíocht airgeadais don chontrapháirtí lárnach, ar nós ráthaíochtaí ón máthairghnóthas, a fhorghníomhú, faoi mar a bheadh fáil orthu i gcomhthéacs gnáthimeachtaí dócmhainneachta. Ba cheart réiteach a chur i gcrích trí uirlisí éagsúla a úsáid astu féin nó i gcomhpháirt: (i) feidhmeanna iomlána nó feidhmeanna criticiúla an chontrapháirtí lárnaigh a dhíol le hiomaitheoir atá inmharthanach, (ii) contrapháirtí lárnach idirthréimhseach faoi rialú poiblí a chruthú, agus (iii) caillteanais agus suíomhanna a leithdháileadh i measc na gcomhaltaí imréitigh. Ní leagtar síos sa Rialachán cé acu uirlisí agus cumhachtaí is ceart a úsáid i gcásanna faoi leith, fágtar faoin údarás é, ach nuair is féidir, ag brath ar an gcás, cloítear leis an bplean réitigh arna aontú ag an gcoláiste réitigh. Leis na roghanna éagsúla maidir le caillteanais agus suíomhanna a leithdháileadh, chuirfí ar chumas an údaráis réitigh cuntais an chontrapháirtí lárnaigh a chomhardú, agus tuilleadh caillteanas a chosc agus acmhainní breise a fháil chun an contrapháirtí lárnach a athchaipitliú. Ag brath ar na roghanna a dhéanann an contrapháirtí lárnach arna bhformheas ag EMIR mar chuid de na pleananna téarnaimh, is féidir go mbeidh comhréim áirithe idir na huirlisí um chaillteanais agus leithdháileadh suíomhanna atá ar fáil don chontrapháirtí lárnach mar chuid den phlean téarnaimh agus iad siúd atá ar fáil don údarás réitigh le linn réitigh. Mar shampla, d’fhéadfaí an réiteach a chur i bhfeidhm i bhfoirm tuilleadh ceantanna chun suíomhanna mainnitheoirí a dhíol leis na comhaltaí imréitigh atá fágtha, conarthaí a chaitheamh amach go hiomlán nó i bpáirt, tuilleadh bearrthaí a dhéanamh ar íocaíochtaí corrlaigh amuigh, aon ghlaonna ar airgead amuigh arna leagan amach i bpleananna téarnaimh nó glaonna ar airgead arna gcoimeád go sonrach don údarás réitigh i rialacha inmheánacha (oibríochta) an chontrapháirtí lárnaigh a ghníomhachtú , agus díluacháil caipitil agus ionstraimí fiachais a d’eisigh an contrapháirtí lárnach nó dliteanas eile neamhurraithe agus aon ionstraimí fiachais nó dliteanais neamhurraithe a thiontú ina scaireanna. Faoi dheireadh, ní chuirtear as an áireamh leis an Rialachán go bhféadfadh údaráis réitigh roghanna eile a ghlacadh i gcomhréir leis na prionsabail a bhaineann le réiteach, lena náirítear ordlathas na néileamh a chomhlíonadh go hiomlán, d’fhonn tarrtháil phoiblí agus baol morálta a sheachaint, etc. d’ainneoin nach ceart go mbeadh aon chreidiúnaí níos measa as ná mar a mbeidís dá dtionscnófaí imeachtaí mainneachtana. Mar sin, is féidir leo leas a bhaint as acmhainní príobháideacha eile, laistigh den chontrapháirtí lárnach (e.g. cistí réamhshocraithe a úsáid ó línte táirgí nach bhfuil buailte leis) nó ó pháirtithe seachtracha (e.g. iarraidh ar chomhaltaí imréitigh glacadh le tuilleadh leithdháileadh suíomhanna go saorálach). Mura bhfuil na roghanna sin ar fáil nó más léir nach leor iad chun cobhsaíocht airgeadais a chosaint, d’fhéadfaí breithniú a dhéanamh ar thacaíocht rialtais i bhfoirm tacaíocht cothromais nó úinéireacht shealadach phoiblí mar rogha deiridh. Ba cheart go mbeadh céimeanna den sórt sin ón rialtas ag teacht leis na rialacha is infheidhme maidir le státchabhair, lena náirítear oibríochtaí an chontrapháirtí lárnaigh a athstruchtúrú agus a áirithiú ionas gur féidir na cistí a chuirtear ar fáil a aisghabháil ón gcontrapháirtí lárnach níos déanaí. Mar bheart ar leith, cé nach uirlis réitigh é, d’fhéadfadh tacaíocht shealadach leachtachta ón mbanc ceannais an próiseas réitigh a éascú. Dheonófaí a leithéid de thacaíocht de réir na gcásanna arna leagan amach sna pleananna réitigh, ina ndéantar foráil do rochtain an chontrapháirtí lárnach ar leachtacht an bhainc ceannais, faoi rogha deiridh na mbanc ceannais. 4.2.8.Forálacha coimhdeacha maidir le réiteach D’fhonn a áirithiú go nglacfaí cinntí réitigh i gcomhréir le treoirphrionsabail na gceart maoine, agus go ndéanfaí an dlí maidir le hurrúis agus dlí na gcuideachtaí agus socruithe náisiúnta bunreachtúla a chomhlíonadh, áirítear leis an Rialachán na forálacha agus na céimeanna nach mór do na húdaráis réitigh a chomhlíonadh roimh agus le linn dóibh cinntí maidir le réiteach a ghlacadh. Mar shampla, áirítear leis na forálacha sin luacháil chruinn ar chlár comhordaithe an chontrapháirtí lárnaigh a áirithiú, cosaint do gheallsealbhóirí atá buailte le caillteanas i bhfoirm cúiteamh má tharlaíonn sé go bhfuil siad níos measa as ná a bheidís dá gcuirfí i bhfeidhm aon bhearta i gcomhréir le rialacha inmheánacha an chontrapháirtí lárnaigh chun caillteanais a leithdháileadh nó dá dtionscnófaí imeachtaí dócmhainneachta agus na céimeanna nós imeachta is ceart a ghlacadh chun fógra a thabhairt don chontrapháirtí lárnach agus do na húdaráis eile ábhartha maidir le cinntí réitigh. D’fhonn imeachtaí réitigh a éascú agus cobhsaíocht airgeadais a chosaint, áirítear sa chreat freisin moratóir sealadach ar oibleagáidí áirithe an chontrapháirtí lárnaigh agus gnáthchearta na gcontrapháirtithe bac a chur ar fhoirceannadh agus dúnadh in aghaidh an chontrapháirtí lárnaigh a eascraíonn as feidhmiú na gcumhachtaí réitigh i dtaca leis an gcontrapháirtí lárnach á gcomhlíonadh. I dtaca leis na céimeanna sin, glactar cosaint chuí le haghaidh íocaíochtaí atá dlite do bhonneagair eile margaí airgeadais, agus le haghaidh socruithe comhthaobhachta agus glanta i gcomhréir leis na céimeanna sa Treoir maidir le Téarnamh agus Réiteach na mBanc. 4.2.9.Tríú tíortha Is féidir go mbeidh éifeachtaí idirnáisiúnta ann má bhíonn contrapháirtí lárnach in anás nó má chliseann air, go háirithe, sa chás go bhfuil a gcomhaltaí imréitigh bunaithe i ndlínsí eile nach iad an dlínse ina bhfuil an contrapháirtí lárnach bunaithe. Leagtar síos leis na Príomhthréithe ón mBord um Chobhsaíocht Airgeadais, gur cheart do na húdaráis i ndlínsí éagsúla obair as lámh a chéile ar chásanna réitigh, bearta réitigh a chéile a fhorghníomhú i leith gníomhairí, sócmhainní nó dliteanais ábhartha atá lonnaithe laistigh dá gcríoch. D’fhonn infhorfheidhmitheacht birt de chuid údaráis AE a fheabhsú i leith comhaltaí imréitigh atá lonnaithe i dtríú tíortha, d’éileofaí ar chontrapháirtithe lárnacha a áirithiú go bhfuil na bearta arna leagan síos ina bpleananna téarnaimh ina gceangal thar na dlínsí éagsúla. Ciallaíonn sé sin nach mór a áirithiú gur oibleagáidí conarthacha iad na roghanna téarnaimh faoi dhlí na tíre ina bhfuil an contrapháirtí lárnach bunaithe, nó a léiriú ar dhóigh eile chun sástacht na núdarás inniúil agus réitigh gur forálacha infheidhmithe iad na forálacha sa phlean, mar shampla faoi dhlí tríú tíre. Chabhródh sin leis na húdaráis réitigh aon oibleagáidí amuigh a fhorfheidhmiú sna pleananna seo atá á réiteach. Thairis sin, ba cheart go dtabharfadh na húdaráis faoi chomhoibriú le húdarás tríú tíre d’fhonn a chinneadh a aithint agus a fhorfheidhmiú i dtaca le haon sócmhainní nó conarthaí ábhartha arna rialú ag dlí na tíre sin. Ba cheart do na húdaráis réitigh socruithe comhoibríochta a aontú leis na húdaráis i dtríú tíortha ina leagtar amach mionsonraí an chomhoibrithe. D’fhéadfadh go mbeadh na comhaltaí imréitigh lonnaithe i mBallstáit agus tríú tíortha éagsúla nó go mbeadh a sócmhainní nó conarthaí faoi réir dlíthe tíortha éagsúla. Ba cheart do ÚEUM treoir a eisiúint maidir le hábhar na socruithe sin a aontófar leis na tríú tíortha atá i gceist d’fhonn cur i bhfeidhm comhchoiteann na gcoinníollacha a bhunú sna cásanna sin. D’fhonn forfheidhmiú gníomhaíochta a éascú d’údaráis réitigh i dtríú tír i leith na gcomhaltaí réitigh, conarthaí nó sócmhainní nó dliteanais atá lonnaithe san Aontas, ba cheart go mbeadh na húdaráis náisiúnta ábhartha i gceannas ar na forálacha sin a aithint agus a chur in éifeacht, nó diúltú chun é sin a dhéanamh i gcúinsí áirithe. Ba cheart aitheantas a thabhairt freisin ar chuntar nach bhfuil éifeacht dhíobhálach ag na bearta ar chobhsaíocht airgeadais an Bhallstáit, caithfear le creidiúnaithe an chontrapháirtí lárnaigh ar an dóigh chéanna is a chaithfear leis na creidiúnaithe eile, beag beann ar an suíomh, toisc nach mbeidh aon impleachtaí cánach ábhartha i gceist don Bhallstát. 4.2.10.Athruithe ar na Treoracha maidir le Dlí na Cuideachtaí, an Treoir maidir le Téarnamh agus Réiteach na mBanc, EMIR, an Rialachán maidir le ÚEUM agus bunú coiste réitigh ÚEUM Leagtar síos rialacha i dTreoracha an Aontais maidir le Dlí na gCuideachtaí maidir le scairshealbhóirí agus creidiúnaithe a chosaint. D’fhéadfadh cuid de na rialacha bac a chur ar ghníomhú mear na núdarás réitigh. Leasaíodh na rialacha a bhaineann le bainc le Treoir 2014/59/AE agus, de bhun an togra ón gCoimisiún lena leasaítear Treoir 2014/59/AE (COM(2016) 852), táthar ag moladh go ndéanfaí feidhmiú na leasuithe sin a fhairsingiú faoin dlí náisiúnta chun contrapháírtithe lárnacha a chuimsiú.

De bhun an togra ón gCoimisiún lena leasaítear Treoir 2014/59/AE (COM(2016) 852), bainfear de raon feidhme na Treorach sin contrapháirtithe lárnacha a bhfuil ceadúnais bhainc acu i gcomhréir leis an Treoir maidir le Téarnamh agus Réiteach na mBanc, agus tabharfar é faoi raon feidhme shocruithe agus riachtanais an Rialacháin seo. Ina theannta sin, d’fhonn a áirithiú gur féidir leis na húdaráis pionóis a chur i bhfeidhm nuair nach gcomhlíontar forálacha an Rialacháin mholta, leagtar síos leis an togra ón gCoimisiún lena leasaítear Treoir 2014/59/AE (COM(2016) 852) go dtiocfaidh contrapháirtithe lárnacha faoi raon feidhme Theideal VIII. Leis an bhfairsingiú sin, áirithítear comhsheasmhacht na gcumhachtaí chun pionóis a ghearradh maidir le téarnamh agus réiteach na ninstitiúidí airgeadais. Leasaítear EMIR chun an fhéidearthacht a thabhairt isteach go gcuirfí oibleagáid réitigh ar fionraí i gcomhthéacs contrapháírtí lárnach a réiteach nuair is gá chun cobhsaíocht airgeadais agus muinín sa mhargadh a chosaint, go háirithe chun éifeachtaí tadhlachta a sheachaint agus ionas nach mbeidh neamhchosaint ard éiginnte ag contrapháirtithe lárnacha agus infheisteoirí. Is é ról an coiste riosca de chuid an chontrapháirtí lárnaigh spreagadh a thabhairt don chontrapháirtí lárnach a rioscaí a bhainistiú go stuamach. D’fhonn a áirithiú go gcuireann na húdaráis atá freagrach as réiteach ábhar ar fáil d’obair ÚEUM faoin Rialachán seo, ba cheart go bhféadfaidh siad freastal ar chruinnithe Bord Maoirseoirí ÚEUM leis an údarás inniúil, nach gcaithfidh vóta. Chun a chinntí a ullmhú faoin Rialachán seo agus an rannpháirtíocht chomhaltaí ÚBE sa phróiseas a áirithiú, éilítear ar ÚEUM coiste a bhunú chun na críche sin ina dtabharfar cuireadh d’údaráis inniúla áirithe páirt a ghlacadh mar bhreathnóirí faoi Rialachán 1093/2010. 2016/0365 (COD) Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE maidir le creat le haghaidh téarnamh agus réiteach contrapháirtithe lárnacha agus lena leasaítear Rialachán (AE) Uimh. 1095/2010, Rialachán (AE) Uimh. 648/2012 agus Rialachán (AE) 2015/2365 (Téacs atá ábhartha maidir le LEE) TÁ PARLAIMINT NA hEORPA AGUS COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh, agus go háirithe Airteagal 114 de, Ag féachaint don togra ón gCoimisiún Eorpach, Tar éis dóibh an dréachtghníomh reachtach a chur chuig na parlaimintí náisiúnta, Ag féachaint don tuairim ó Choiste Eacnamaíoch agus Sóisialta na hEorpa, Ag féachaint don tuairim ón mBanc Ceannais Eorpach, Ag gníomhú dóibh i gcomhréir leis an ngnáthnós imeachta reachtach, De bharr an méid seo a leanas: (1)Tá na margaí airgeadais ríthábhachtach le haghaidh fheidhmiú na ngeilleagar comhaimseartha. Dá chomhtháite atá na margaí sin is ea is éifeachtúla a bheidh leithdháileadh na nacmhainní eacnamaíocha, rud a rachaidh chun tairbhe don fheidhmíocht eacnamaíoch. Chun feabhas a chur ar fheidhmiú mhargadh aonair na seirbhísí airgeadais áfach, tá sé tábhachtach nósanna imeachta a bheith i bhfeidhm lena áirithiú, i gcás ina mbeidh anás airgeadais ar institiúid airgeadais nó ar bhonneagar margaidh airgeadais atá gníomhach sa mhargadh nó i gcás ina mbeidh institiúid nó bonneagar den sórt sin i mbéal cliseadh, nach ndéanfaidh sé sin an margadh airgeadais ina iomláine a dhíchobhsú agus nach ndéanfaidh sé díobháil don fhás sa gheilleagar i gcoitinne. (2)Príomhghné de na margaí airgeadais is ea na contrapháirtithe lárnacha (CPLanna) a idirghabhann idir rannpháirtithe i gcáil ceannaitheora i leith gach díoltóra agus i gcáil díoltóra i leith gach ceannaitheora, agus a bhfuil ról lárnach acu i bpróiseáil idirbheart airgeadais agus i mbainistiú na neamhchosaintí ar na rioscaí éagsúla a bhaineann leis na hidirbhearta sin. Déanann CPLanna láimhseáil idirbhearta agus shuíomhanna na gcontrapháirtithe a lárú, agus comhallann siad na hoibleagáidí a chruthaítear leis na hidirbhearta agus faigheann siad leordhóthain comhthaobhachta óna gcomhaltaí mar chorrlach agus mar ranníocaíochtaí le cistí mainneachtana. (3)De thoradh chomhtháthú mhargaí airgeadais an Aontais, tá forbairt tagtha ar CPLanna agus anois, seachas bheith ag freastal go príomha ar riachtanais bhaile agus ar na margaí baile, is nóid chriticiúla iad i margaí airgeadais an Aontais i gcoitinne. Imréitíonn na CPLanna atá údaraithe san Aontas sa lá inniu roinnt aicmí táirgí, ó dhíorthacha airgeadais agus díorthacha tráchtearraí atá liostaithe nó thar an gcuntar (TAC) go gnáthscaireanna, bannaí agus táirgí eile amhail comhaontuithe athcheannaigh. Soláthraíonn siad a seirbhísí thar theorainneacha náisiúnta do raon fairsing institiúidí airgeadais agus institiúidí eile ar fud an Aontais. Tá CPLanna áirithe atá údaraithe san Aontas atá dírithe fós ar mhargadh a dtíre féin, ach baineann tábhacht shistéamach leo uile, ina margaí baile ar a laghad.

(4)Cuid mhaith den riosca airgeadais atá ag córas airgeadais an Aontais, is i CPLanna a dhéantar é a próiseáil agus a chomhdhlúthú thar ceann comhaltaí imréitigh agus a gcliant, agus ar an ábhar sin tá sé bunriachtanach rialáil éifeachtach agus maoirseacht stóinseach a dhéanamh ar CPLanna. Le Rialachán (AE) Uimh. 648/2012 ó Pharlaimint na hEorpa agus ón gComhairle atá i bhfeidhm ó mhí Lúnasa 2012 cuirtear de cheangal ar CPLanna cloí le hardchaighdeáin stuamachta, eagrúcháin agus seolta gnó. Tá sé de chúram ar na húdaráis inniúla maoirsiú iomlán a dhéanamh ar a ngníomhaíochtaí, ag obair i gcomhar le coláistí ina ngrúpáiltear na húdaráis atá ábhartha maidir leis na sainchúraimí a leagtar orthu. I gcomhréir leis na gealltanas atá tugtha ag ceannairí G20 ó tharla an ghéarchéim airgeadais, leagtar síos i Rialachán (AE) Uimh. 648/2012 nach mór díorthacha TAC caighdeánaithe a imréiteach go lárnach trí CPL. Nuair a thiocfaidh an oibleagáid i bhfeidhm díorthacha TAC a imréiteach go lárnach, is dócha go dtiocfaidh méadú ar mhéid agus ar raon an ghnó a bheidh á dhéanamh ag CPLanna, agus dá réir sin d'fhéadfadh sé go mbeadh tuilleadh dúshlán le sárú le straitéisí bainistithe riosca na CPLanna. (5)Chuir Rialachán (AE) Uimh. 648/2012 le stóinseacht na CPLanna agus na margaí airgeadais i gcoitinne i gcoinne an raoin leathain rioscaí a phróiseáiltear agus a chomhdhlúthaítear i CPLanna. Mar sin féin, is cuma an córas rialacha agus cleachtas a bheadh i bhfeidhm, d'fhéadfadh sé nár leor na hacmhainní a bheadh ann chun na rioscaí arna dtabhú ag an CPL a bhainistiú, lena náirítear dá mainneodh comhalta imréitigh amháin nó ní ba mhó. I gcás anás géar nó garbhagairt cliste, ba cheart go leanfadh institiúidí airgeadais, i bprionsabal, de bheith faoi réir na ngnáthimeachtaí dócmhainneachta. Mar a léirigh an ghéarchéim airgeadais áfach, de dheasca na nimeachtaí sin, go háirithe le linn tréimhse fhada éagobhsaíochta agus éiginnteachta eacnamaíche, is féidir cur isteach ar fheidhmeanna atá criticiúil don gheilleagar, rud a chuireann an chobhsaíocht airgeadais i mbaol. Ní i gcónaí gur leor luas na hidirghabhála a dhéanfaí leis na gnáthnósanna imeachta maidir le dócmhainneacht chorparáideach, ná ní i gcónaí gur leor an tosaíocht a thugtar do bhuaine fheidhmeanna criticiúla na ninstitiúidí airgeadais d'fhonn an chobhsaíocht airgeadais a chaomhnú. Chun cosc a chur leis na hiarmhairtí diúltacha sin a bhaineann leis na gnáthimeachtaí dócmhainneachta, is gá creat réitigh speisialta a chruthú le haghaidh CPLanna. (6)Léirigh an ghéarchéim freisin nach raibh uirlisí iomchuí ann chun na feidhmeanna criticiúla sin a bhí á soláthar ag institiúidí a raibh ag cliseadh orthu a chaomhnú. Ina theannta sin, léiríodh nach raibh creata ann faoinarbh fhéidir comhar agus comhordú a chur ar bun idir na húdaráis, go háirithe idir na húdaráis i mBallstáit éagsúla nó i ndlínsí éagsúla, chun a áirithiú go ndéanfaí beart gasta diongbháilte a chur chun feidhme. Cheal na nuirlisí sin agus na gcreat comhair agus comhordaithe sin, bhí ar Bhallstáit institiúidí airgeadais a shábháil le hairgead na gcáiníocóirí chun an tógálacht a chosc agus an scaoll a laghdú. Cé nach bhfuair CPLanna tacaíocht airgeadais phoiblí urghnách go díreach le linn na géarchéime, bhain siad tairbhe indíreach as na bearta tarrthála a rinneadh i ndáil leis na bainc agus cosnaíodh iad ar na héifeachtaí a d'imreofaí orthu de thoradh chliseadh na mbanc ina noibleagáidí murach na bearta sin. Dá bhrí sin, tá gá le creat téarnaimh agus réitigh le haghaidh CPLanna ionas nach mbeifear i dtuilleamaí airgead na gcáiníocóirí má chliseann orthu. (7)Is éard is cuspóir do chreat inchreidte téarnaimh agus réitigh ná a áirithiú, an oiread is féidir, go leagfaidh CPLanna bearta amach le haghaidh téarnamh i ndiaidh anás airgeadais, chun feidhmeanna criticiúla CPL a bhfuil ag cliseadh air nó ar dócha go gclisfidh air a choinneáil agus gníomhaíochtaí eile an CPL sin á dtabhairt chun críche trí ghnáthimeachtaí dócmhainneachta, agus chun an chobhsaíocht airgeadais a chaomhnú ach ag an am céanna, costas chliseadh an CPL ar an gcáiníocóir a íoslaghdú. Neartóidh an creat téarnaimh agus réitigh a thuilleadh ullmhacht na CPLanna agus na núdarás chun strus airgeadais a mhaolú agus chun tuilleadh léargais a thabhairt do na húdaráis maidir le hullmhúchán na CPLanna le haghaidh cásanna struis. Ina theannta sin, tabharfaidh sé cumhachtaí do na húdaráis chun ullmhú le haghaidh réiteach féideartha CPL agus chun déileáil le meathlú CPL ar dhóigh chomhordaithe, rud a chuirfidh le feidhmiú rianúil na margaí airgeadais. (8)Faoi láthair, níl aon fhorálacha comhchuibhithe ann maidir le téarnamh agus réiteach CPLanna ar fud an Aontais. Tá athruithe reachtacha rite ag Ballstáit áirithe cheana lena gcuirtear ceangal ar CPLanna pleananna téarnaimh a tharraingt suas agus lena dtugtar isteach sásra chun CPLanna a bhfuil ag cliseadh orthu a réiteach. Thairis sin, tá difríochtaí substainteacha agus difríochtaí nós imeachta nach beag idir na Ballstáit maidir leis na dlíthe, na rialacháin agus na forálacha riaracháin lena rialaítear dócmhainneacht CPLanna. Is dócha go bhfuil an easpa coinníollacha, cumhachtaí agus próisis choiteanna maidir le téarnamh agus réiteach CPLanna ina bac ar fheidhmiú rianúil an mhargaidh inmheánaigh agus is dócha go gcuireann sé isteach ar an gcomhar idir na húdaráis náisiúnta agus iad ag déileáil le cliseadh CPL agus ag cur sásra iomchuí leithdháilte caillteanais i bhfeidhm ar chomhaltaí an CPL sin, san Aontas agus ar fud an domhain araon. Is amhlaidh a bhíonn, go háirithe, i gcásanna ina bhfágann éagsúlacht sa chur chuige nach bhfuil an leibhéal céanna smachta ag údaráis náisiúnta nó nach bhfuil an cumas céanna acu chun CPLanna a réiteach. D'fhéadfadh na difríochtaí sin sna córais téarnaimh agus réitigh tionchar éagsúil a imirt ar CPLanna agus ar a gcomhaltaí sna Ballstáit éagsúla, rud a d'fhéadfadh an iomaíocht a shaobhadh ar fud an mhargaidh inmheánaigh. An easpa rialacha coiteanna agus uirlisí coiteanna maidir le conas anás nó cliseadh CPL a láimhseáil, d'fhéadfadh an easpa sin difear a dhéanamh do rogha na rannpháirtithe úsáid a bhaint as imréiteach agus do rogha na CPLanna maidir lena náit bhunaíochta, rud a chuirfeadh cosc ar CPLanna tairbhe a bhaint as a mbunsaoirsí sa mhargadh aonair. Dá réir sin, d'fhéadfadh sé sin bheith ina chonstaic ar rannpháirtithe leas a bhaint as CPLanna lastall de na teorainneacha laistigh den mhargadh inmheánach agus bac a chur ar tuilleadh comhtháthaithe i margaí caipitil na hEorpa. Dá bhrí sin, is gá rialacha coiteanna téarnaimh agus réitigh sna Ballstáit uile chun a áirithiú nach gcuirfidh cumas airgeadais na mBallstát agus údaráis na mBallstát cliseadh CPLanna a bhainistiú, nach gcuirfidh sé sin srian le CPLanna a saoirsí sa mhargadh inmheánach a fheidhmiú. (9)De thoradh an athbhreithnithe ar an gcreat rialála is infheidhme maidir le bainc agus institiúidí airgeadais eile a rinneadh i ndiaidh na géarchéime, agus go háirithe neartú mhaoláin chaipitil agus leachtachta na mbanc, uirlisí níos fearr le haghaidh beartais mhacrastuamachta agus rialacha cuimsitheach maidir le téarnamh agus réiteach banc, tá laghdú tagtha ar a dhealraithí atá sé go dtarlóidh géarchéimeanna amach anseo agus tá feabhas tagtha ar stóinseacht na ninstitiúidí airgeadais agus na mbonneagar margaidh uile, CPLanna san áireamh, i gcoinne strus eacnamaíoch, cibé acu suaitheadh sistéamach nó eachtraí a bhaineann le hinstitiúidí ar leith is cúis leis an strus sin. Ó bhí an 1 Eanáir 2015 ann, tá feidhm ag córas téarnaimh agus réitigh le haghaidh banc sna Ballstáit uile de bhun Treoir 2014/59/AE ó Pharlaimint na hEorpa agus ón gComhairle. (10)Mar fhorbairt ar an gcur chuige maidir le téarnamh agus réiteach na mbanc, ba cheart d'údaráis na mBallstát a bheith ullamh agus ba cheart uirlisí iomchuí téarnaimh agus réitigh a bheith le fáil acu chun déileáil le cásanna a bhfuil baint ag cliseadh CPL leo. De thoradh na bhfeidhmeanna agus na samhlacha gnó éagsúla atá acu áfach, ní hionann na rioscaí a bhaineann le bainc agus le CPLanna. Dá bhrí sin, tá gá le huirlisí agus cumhachtaí sonracha le haghaidh cásanna ina gcliseann ar CPL de dheasca chliseadh comhaltaí imréitigh an CPL agus de dheasca cúinsí nach mbaineann le mainneachtain. (11)Is gá rialachán a úsáid chun comhlánú agus forbairt a dhéanamh ar an gcur chuige a leagadh síos le Rialachán (AE) Uimh. 648/2012 ina bhforáiltear maidir le ceanglais stuamachta aonfhoirmeacha is infheidhme maidir le CPLanna. Dá leagfaí síos ceanglais téarnaimh agus réitigh i dtreoir d'fhéadfadh sé go gcruthófaí neamhréir de dheasca dlíthe náisiúnta, a d'fhéadfadh a bheith éagsúil le chéile, a ghlacadh i réimse a rialaítear ar gach bealach eile trí dhlíthe de chuid an Aontais atá infheidhme go díreach, agus ar réimse é ina bhfuil ag méadú ar sholáthar seirbhísí CPLanna ar bhonn trasteorann. Dá bhrí sin, is iomchuí rialacha aonfhoirmeacha is infheidhme go díreach a ghlacadh maidir le téarnamh agus réiteach CPLanna freisin. (12)Chun comhsheasmhacht leis an reachtaíocht atá ag an Aontas cheana i réimse na seirbhísí airgeadais a áirithiú, agus chun an oiread cobhsaíochta airgeadais agus is féidir a áirithiú ar fud an Aontais, ba cheart feidhm a bheith ag an gcóras téarnaimh agus réitigh maidir le gach CPL atá faoi réir na gceanglas stuamachta a leagtar síos i Rialachán (AE) Uimh. 648/2012, gan beann ar cheadúnas baincéireachta a bheith acu. D'fhéadfadh dócmhainneacht an CPL atá cleamhnaithe le grúpa tionchar a imirt go pras ar shócmhainneacht an ghrúpa ina iomláine agus tuilleadh éagobhsaíochta airgeadais a spreagadh. Cé nach gá go mbeadh na grúpaí, ar codanna díobh an CPL, faoi réir an chórais iomláin, ba cheart feidhm a bheith ag forálacha áirithe maidir le máthairghnóthais, i gcás inarbh éifeachtaí an téarnamh agus an réiteach de bharr na forálacha sin a chur i bhfeidhm ar an leibhéal sin. Ba cheart, dá bhrí sin, modhanna spriocdhírithe a bheith ag na húdaráis le gníomhú i ndáil leis na máthairghnóthais chun téarnamh agus réiteach éifeachtach an CPL a áirithiú agus chun an fhéidearthacht a laghdú go scaipfeadh an éagobhsaíocht chuig eintitis eile. (13)Chun a áirithiú go ndéanfar gníomhaíochtaí réitigh go héifeachtúil agus go héifeachtach, agus i gcomhréir leis na cuspóirí réitigh, ba cheart do na Ballstáit údaráis riaracháin phoiblí nó údaráis dá dtugtar cumhachtaí riaracháin phoiblí a cheapadh chun feidhmeanna agus cúraimí a chur i gcrích i ndáil le réiteach. Ba cheart do na Ballstáit a áirithiú freisin go leithdháilfear acmhainní iomchuí ar na húdaráis réitigh sin. I gcás ina nainmneoidh Ballstát an túdarás a bheidh freagrach as maoirseacht stuamachta na CPLanna i gcáil údarás réitigh, ba cheart socruithe struchtúracha iomchuí a chur i bhfeidhm chun na feidhmeanna maoirseachta agus réitigh a scaradh ó chéile ionas go seachnófar aon choinbhleachtaí leasa agus boige rialála. (14)I bhfianaise na niarmhairtí do chóras airgeadais agus do gheilleagar an Bhallstáit is féidir a theacht as cliseadh CPL agus as na gníomhaíochtaí a leanann é, agus toisc go bhféadfadh sé go mbeadh gá le cistí poiblí sa deireadh thiar chun deireadh a chur leis an ngéarchéim, ba cheart dlúthbhaint a bheith ag aireachtaí airgeadais nó ag aireachtaí ábhartha eile na mBallstát, ag céim luath, leis an bpróiseas téarnaimh agus réitigh. (15)Toisc gur minic a sholáthraíonn CPLanna seirbhísí ar fud an Aontais, ar mhaithe le téarnamh agus réiteach éifeachtach teastaíonn comhar idir na húdaráis inniúla agus na húdaráis réitigh laistigh de choláistí maoirseachta agus réitigh, go háirithe ag céimeanna ullmhúcháin an téarnaimh agus an réitigh. Áirítear leis sin measúnú a dhéanamh ar na pleananna téarnaimh arna dtarraingt suas ag an CPL, pleananna réitigh a ullmhú agus a chothabháil, agus aghaidh a thabhairt ar aon bhaic ar an inréititheacht. (16)Agus CPLanna á réiteach ba cheart cothromaíocht a aimsiú idir an gá, ar thaobh amháin, le nósanna imeachta lena gcuirtear san áireamh práinn an chás agus lenar féidir réiteach a chur i gcrích go héifeachtach tráthúil cóir agus, ar an taobh eile, an gá an chobhsaíocht airgeadais a chosaint sna Ballstáit uile ina soláthraíonn an CPL i gceist seirbhísí. Na húdaráis a mbainfeadh cliseadh CPL lena réimsí inniúlachta, ba cheart dóibh a dtuairimí a roinnt sa choláiste réitigh chun na cuspóirí sin a bhaint amach. Ar an dóigh chéanna, chun malartú tráthrialta tuairimí agus comhordú leis na húdaráis tríú tíortha ábhartha a áirithiú, ba cheart iarraidh ar na húdaráis sin bheith rannpháirteach sna coláistí réitigh mar bhreathnóirí más gá sin. Ba cheart do na húdaráis tionchar a gcinntí ar an gcobhsaíocht airgeadais sna Ballstáit ina bhfuil oibríochtaí an CPL critiúil nó tábhachtach le haghaidh na margaí airgeadais áitiúla a chur san áireamh, lena náirítear an áit a bhfuil na comhaltaí imréitigh lonnaithe agus an áit a bhfuil na hionaid trádála nasctha agus na bonneagair mhargaidh airgeadais nasctha bunaithe. (17)Chun cinntí ÚEUM i ndáil leis na cúraimí atá sannta dó a ullmhú agus chun a áirithiú go mbeidh ÚBE agus a chomhaltaí rannpháirteach go cuimsitheach in ullmhú na gcinntí sin, ba cheart do ÚEUM coiste réitigh inmheánaigh a chur ar bun agus iarraidh ar na húdaráis inniúla ábhartha de chuid ÚBE bheith rannpháirteach ann mar bhreathnóirí. (18)Chun dul i ngleic ar dhóigh éifeachtach comhréireach le cliseadh féideartha CPL, ba cheart do na húdaráis roinnt cúinsí a chur san áireamh agus a gcumhachtaí téarnaimh agus réitigh á bhfeidhmiú acu amhail cineál ghnó an CPL, an struchtúr scairshealbhóireachta, an fhoirm dhlíthiúil, an phróifíl riosca, an mhéid, an stádas dlíthiúil agus an idirnascthacht leis an gcóras airgeadais. Ba cheart do na húdaráis a chur san áireamh freisin, maidir le cliseadh an CPL agus an foirceannadh a dhéanfaí air ina dhiaidh sin de réir na ngnáthimeachtaí dócmhainneachta, an dócha go mbeadh tionchar diúltach suntasach aige sin ar na margaí airgeadais, ar institiúidí airgeadais eile nó ar an ngeilleagar i gcoitinne. (19)Chun déileáil go heifeachúil le CPLanna a bhfuil ag cliseadh orthu, ba cheart an chumhacht a bheith ag na húdaráis bearta ullmhúcháin a fhorchur ar CPLanna. Ba cheart íoschaigdeán a leagan síos maidir leis an inneachar agus an fhaisnéis atá le cuimsiú i bpleananna téarnaimh chun a áirithiú go mbeidh pleananna sách mionsonraithe le haghaidh téarnaimh ag gach CPL san Aontas má thagann anás airgeadais orthu. Ba cheart na pleananna sin a bheith bunaithe ar thoimhdí réalaíocha is infheidhme i raon cásanna stóinseacha diana, lena náirítear meathlú de dheasca mainneachtana nó de dheasca cúinsí nach mbaineann le mainneachtain. Ba cheart an plean téarnaimh a bheith ina chuid de rialacha oibríochta an CPL arna gcomhaontú go conarthach leis na comhaltaí imréitigh. Thairis sin, ba cheart forálacha a bheith sna rialacha oibríochta sin lena náiritheofar infhorghníomhaitheacht na mbeart téarnaimh sa phlean i ngach cás. Níor cheart glacadh leis sna pleananna téarnaimh go mbeidh tacaíocht airgeadais phoiblí urghnách le fáil agus níor cheart dóibh cáiníocóirí a nochtadh do riosca caillteanais. (20)Ba cheart do CPLanna a bpleananna téarnaimh a ullmhú agus a thabhairt chun dáta go rialta. Ba cheart an ceanglas plean téarnaimh a ullmhú a chur i bhfeidhm go comhréireach, de réir thábhacht shistéamach an CPL agus a idirnasctha atá sé leis an gcóras airgeadais. Ba cheart tús a chur, sa chomhthéacs sin, leis an gcéim téarnaimh nuair a thagann meathlú suntasach ar chás airgeadais an CPL nó nuair is ann do riosca go sárófar na ceanglais stuamachta atá air de réir Rialachán (AE) Uimh. 648/2012. Ba cheart é sin a léiriú os coinne creat de tháscairí cáilíochtúla agus cainníochtúla arna gcuimsiú sa phlean téarnaimh. (21)Ba cheart don CPL a phlean téarnaimh a chur faoi bhráid na núdarás inniúil agus an choláiste maoirseachta, arna bhunú de réir Rialachán (AE) Uimh. 648/2012, le haghaidh measúnú iomlán a ndéanfaidh an coláiste cinneadh comhpháirteach faoi. Ba cheart a áireamh sa mheasúnú sin an bhfuil an plean cuimsitheach agus an bhféadfadh sé dáiríre inmharthanacht an CPL a athshlánú, ar dhóigh thráthúil, lena náirítear le linn tréimhsí diananáis airgeadais. (22)Ba cheart a leagan amach go cuimsitheach sna pleananna téarnaimh na gníomhaíochtaí a dhéanfadh an CPL chun déileáil le haon oibleagáidí gan íoc gan chomhoiriúnú, caillteanas neamhchumhdaithe, easnamh leachtachta, neamh-leordhóthanacht caipitil, chomh maith leis na gníomhaíochtaí chun athshlánú a dhéanamh ar acmhainní airgeadais réamh-mhaoinithe atá ídithe agus na socruithe leachtachta chun inmharthanacht an CPL a athshlánú agus ar mhaithe lena chumas leanúnach na ceanglais údaraithe atá air a chomhlíonadh. (23)Ba cheart do na CPLanna a áirithiú go bhfuil na pleananna neamh-idirdhealaitheach agus cothrom ó thaobh a dtionchair agus na ndreasachtaí a chruthaíonn siad de. Níor cheart dóibh comhaltaí imréitigh ná cliaint a chur faoi mhíbhuntáiste díréireach. Go háirithe, i gcomhréir le Rialachán (AE) Uimh. 648/2012 ba cheart do CPLanna a áirithiú go bhfuil neamhchosaintí na gcomhaltaí imréitigh i leith an CPL teoranta. Ba cheart do CPLanna a áirithiú go dtéitear i gcomhairle leis na geallsealbhóirí ábhartha uile maidir leis an bplean téarnaimh trína rannpháirtíocht i gcoiste riosca an CPL, agus trína rannpháirtíocht i bhforbairt an phlean téarnaimh.

(24)Chun a áirithiú go mbeidh CPL in ann roghanna an phlean téarnaimh a chur i bhfeidhm, nuair is gá, ar chonarthaí nó ar shócmhainní arna rialú ag dlí tríú tír nó ar eintitis atá bunaithe i dtríú tíortha, ba cheart forálacha conarthacha chun na críche sin a bheith ar áireamh i rialacha oibríochta an CPL. (25)I gcás nach gcuirfidh CPL plean téarnaimh iomchuí faoina mbráid, ba cheart na húdaráis inniúla a bheith in ann ceangal a chur ar an CPL na bearta a dhéanamh is gá chun easnaimh ábhartha an phlean a leigheas chun gnó an CPL a neartú agus chun a áirithiú gur féidir leis an CPL a chaipiteal a athshlánú nó a leabhar a chomhoiriúnú i gcás cliseadh. Ba cheart go gcuirfeadh an chumhacht sin ar a gcumas do na húdaráis inniúla gníomhaíocht choisctheach a dhéanamh a mhéid is gá chun déileáil le haon easnaimh agus, dá bhrí sin, cuspóirí na cobhsaíochta airgeadais a chomhlíonadh. (26)Cuid bhunriachtanach den réiteach éifeachtach is ea an phleanáil réitigh. Ba cheart d'údarás réitigh an CPL na pleananna a tharraingt suas agus ba cheart iad a bheith comhaontaithe go comhpháirteach ag údaráis ábhartha an choláiste réitigh. Ba cheart an fhaisnéis uile is gá a bheith ag na húdaráis chun buaine feidhmeanna criticiúla a shainaithint agus a áirithiú. Ba cheart inneachar an phlean réitigh, áfach, a bheith i gcomhréir le tábhacht shistéamach an CPL agus bunaithe, inter alia, ar an bhfaisnéis arna soláthar aige. (27)Ba cheart an chumhacht a bheith ag na húdaráis réitigh, ar bhonn an mheasúnaithe ar an inréititheacht, athruithe a éileamh ar struchtúr agus ar eagrú CPLanna go díreach nó go hindíreach tríd an údarás inniúil, bearta a dhéanamh atá riachtanach agus comhréireach chun baic ábhartha ar úsáid uirlisí réitigh a laghdú nó a bhaint agus inréititheacht na neintiteas lena mbaineann a áirithiú. (28)Réimsí is ea na pleananna réitigh agus na measúnuithe inréititheachta ina dtugtar tosaíocht, in áit na ngnáthmhaoirseachta, do ghníomhaíochtaí gasta athstruchtúraithe a chur i gcrích agus a áirithiú, chun feidhmeanna criticiúla an CPL a chinntiú agus an chobhsaíocht airgeadais a chosaint. I gcás easaontú idir comhaltaí éagsúla an choláiste réitigh maidir le cinntí atá le déanamh i ndáil le plean téarnaimh an CPL, leis an measúnú ar inréititheacht an CPL agus leis an gcinneadh deireadh a chur le haon bhac air sin, ba cheart do ÚEUM ról idirghabhála a imirt i gcomhréir le hAirteagal 19 de Rialachán (AE) Uimh. 1095/2010. Mar sin féin, an idirghabháil cheangailteach sin a dhéanfaidh ÚEUM, ba cheart í a chur in oiriúint le bheith curtha faoi bhráid choiste inmheánach de chuid ÚEUM, i bhfianaise inniúlachtaí chomhaltaí ÚEUM chun an chobhsaíocht airgeadais a áirithiú agus na comhaltaí imréitigh i roinnt Ballstát a mhaoirsiú. Ba cheart iarraidh ar údaráis inniúla áirithe de réir Rialachán ÚBE bheith rannpháirteach mar bhreathnóirí sa choiste inmheánach sin de chuid ÚEUM toisc go bhféadfadh sé go mbeadh cúraimí comhchosúla ar na húdaráis sin faoi Threoir 2014/59/AE. Níor cheart cosc a chur, de dheasca idirghabháil cheangailteach den sórt sin, le hidirghabháil neamhcheangailteach i gcomhréir le hAirteagal 31 de Rialachán (AE) Uimh. 1095/2010 i gcásanna eile. (29)I gcás ina mbeidh sé oiriúnach, chun cuspóir an téarnaimh agus an réitigh ordúil a bhaint amach, ba cheart do na húdaráis inniúla agus réitigh bearta sonracha a shainaithint i ndáil leis an máthairghnóthas. Ag brath ar struchtúr an ghrúpa ar cuid de an CPL, d'fhéadfadh sé a bheith riachtanach go leagfaí amach i bplean téarnaimh an CPL na coinníollacha ar a bhféadfar tacaíocht airgeadais, ráthaíochtaí nó cineálacha eile tacaíochta oibríochtúla ó mháthairghnóthas nó ó ghrúpeintiteas eile a sholáthar do CPL laistigh den ghrúpa céanna. Le trédhearcacht i ndáil le socruithe den sórt sin, mhaolófaí na rioscaí do leachtacht agus do shócmhainneacht an ghrúpeintitis a bheadh ag soláthar na tacaíochta don CPL a bhfuil anás airgeadais ag bagairt air. Aon athrú ar na socruithe sin, ba cheart é a mheas mar athrú ábhartha agus an plean téarnaimh á athbhreithniú. (30)I bhfianaise íogaireacht na faisnéise atá sna pleananna téarnaimh agus réitigh, ba cheart forálacha iomchuí rúndachta a bheith i bhfeidhm maidir leis na pleananna sin. (31)Ba cheart do na húdaráis inniúla na pleananna téarnaimh agus aon athruithe orthu a tharchur chuig na húdaráis réitigh ábhartha, agus ba cheart do na húdaráis réitigh sin na pleananna réitigh agus aon athruithe orthu a tharchur chuig na húdaráis inniúla, sa dóigh go mbeidh gach údarás ábhartha go hiomlán ar an eolas i gcónaí. (32)Chun an chobhsaíocht airgeadais a chaomhnú, is gá na húdaráis inniúla a bheith in ann meathlú chás airgeadais agus eacnamaíoch an CPL a leigheas sula dtiocfaidh an CPL chuig pointe nach mbeidh an dara rogha ag na húdaráis ach é a réiteach nó ordú a thabhairt don CPL cúrsa a athrú i gcás ina bhféadfadh a ghníomhaíochtaí díobháil a dhéanamh don chobhsaíocht airgeadais i gcoitinne. Dá bhrí sin, ba cheart cumhachtaí luath-idirghabhála a thabhairt do na húdaráis inniúla chun éifeachtaí díobhálacha ar an gcobhsaíocht airgeadais a sheachaint nó a íoslaghdú a d'fhéadfadh a eascairt ón CPL bearta áirithe a chur chun feidhme. Ba cheart na cumhachtaí luath-idirghabhála sin a thabhairt do na húdarás inniúil sa bhreis ar na cumhachtaí dá gcuid dá bhforáiltear i ndlí náisiúnta na mBallstát nó faoi Rialachán (AE) Uimh. 648/2012 le haghaidh cúinsí nach cúinsí a mheastar mar luath-idirghabháil iad. (33)I rith chéimeanna an téarnaimh agus na luath-idirghabhála, ba cheart na scairshealbhóirí a gcearta ar fad a choinneáil. Níor cheart na cearta sin a bheith acu ina niomláine a thuilleadh tráth a chuirtear an CPL faoi réiteach. (34)Ba cheart foráil a dhéanamh sa chreat réitigh maidir leis an CPL a chur faoi réiteach go tráthúil sula mbíonn sé dócmhainneach. Ba cheart a mheas go bhfuil ag cliseadh ar CPL nó gur dócha go gclisfidh air i gcás ina bhfuil sé ag sárú nó inar dócha go mbeidh sé ag sárú sula i bhfad na gceanglas nach mór a chomhlíonadh chun leanúint de bheith údaraithe, i gcás ina bhfuil teipthe ar an téarnamh inmharthanacht an CPL a athshlánú, i gcás inar lú sócmhainní an CPL ná a dhliteanais nó inar dócha go mbeidh siad níos lú ná iad sula i bhfad, i gcás nach bhfuil an CPL in ann nó inar dócha nach mbeidh sé in ann sula i bhfad a fhiacha a íoc de réir mar a bheidh siad dlite, nó i gcás ina dteastóidh tacaíocht airgeadais phoiblí urghnách ón CPL. Níor cheart, áfach, CPL a chur faoi réiteach ar an ábhar nach gcomhlíonann sé na ceanglais uile le haghaidh údarú, agus ar an ábhar sin amháin. (35)Soláthar cúnamh leachtachta éigeandála ó bhanc ceannais – más ann do shaoráid den sórt sin – níor cheart gur chúinse é a léiríonn nach bhfuil an CPL in ann, nó nach mbeidh sé in ann sula i bhfad, a dhliteanais a íoc de réir mar a bheidh siad dlite. Chun an chobhsaíocht airgeadais a chaomhnú, go háirithe i gcás ganntanas sistéamach leachtachta, níor cheart, ar choinníoll go gcomhlíonfar roinnt coinníollacha, an creat réitigh a chur i ngníomh de bhun ráthaíochtaí Stáit ar na saoráidí leachtachta a chuireann bainc cheannais ar fáil ná de bhun ráthaíochtaí Stáit ar dhliteanais nua-eisithe arb é is aidhm acu suaitheadh tromchúiseach i ngeilleagar Ballstáit a leigheas. (36)I gcás ina gcomhlíonfaidh CPL na coinníollacha téarnaimh, ba cheart fáil a bheith ag údarás réitigh an CPL ar thacar comhchuibhithe d'uirlisí agus de chumhachtaí réitigh. Ba cheart feidhmiú na nithe sin a beith faoi réir coinníollacha coiteanna, cuspóirí coiteanna agus prionsabail ghinearálta choiteanna. Ba cheart úsáid uirlisí agus cumhachtaí breise ag na húdaráis réitigh a bheith i gcomhréir le prionsabail agus le cuspóirí an réitigh. Go háirithe, níor cheart go gcuirfeadh úsáid na nuirlisí nó na gcumhachtaí sin isteach ar réiteach éifeachtach ar ghrúpa trasteorann. (37)Is iad na nithe is ceart a bheith ina bpríomhchuspóirí ag an réiteach buaine na bhfeidhmeanna criticiúla a áirithiú, éifeachtaí díobhálacha ar an gcobhsaíocht airgeadais a sheachaint, agus cistí poiblí a chosaint trí laghdú ar an spleáchas ar thacaíocht airgeadais phoiblí urghnách do CPL a bhfuil ag cliseadh orthu. (38)Ba cheart feidhmeanna criticiúla an CPL a bhfuil ag cliseadh air a choinneáil, bíodh go mbeidh siad athstruchtúraithe agus athruithe déanta ar an mbainistíocht más iomchuí, ag úsáid uirlisí réitigh i gcáil gnóthas leantach a úsáid, an oiread is féidir, cistí príobháideacha. D'fhéadfaí é sin a dhéanamh trína dhíol nó trína chumasc le tríú páirtí sócmhainneach, nó tar éis conarthaí agus dliteanais an CPL a athstruchtúrú nó a dhíluacháil trí chaillteanais agus suíomhanna a leithdháileadh, nó tar éis scaireanna a dhíluacháil nó fiachas a dhíluacháil agus a chomhshó ina ghnáthscaireanna, chun athchaipitliú a chur i gcrích. I gcomhréir leis an gcuspóir sin, roimh na gníomhaíochtaí sin, ba cheart don údarás réitigh breathnú ar aon oibleagáidí chonarthacha gan íoc de chuid an CPL atá fós ann a éileamh i gcomhréir leis an gcaoi a nglaofaí isteach iad de réir na ngnáthimeachtaí dócmhainneachta. (39)Is gá gníomhaíocht ghasta dhiongbháilte chun muinín an mhargaidh a chaomhnú agus an tógálacht a íoslaghdú. Nuair a bheidh na coinníollacha réitigh comhlíonta, ba cheart d'údarás réitigh an CPL gníomhaíocht réitigh atá iomchuí chomhordaithe a dhéanamh gan mhoill ar mhaithe le leas an phobail. D'fhéadfadh sé go cliseadh ar an CPL i gcúinsí a d'éileodh go ndéanfadh an túdarás réitigh ábhartha bearta láithreach bonn. Ba cheart a ligean don údarás sin, dá bhrí sin, gníomhaíocht réitigh a dhéanamh d'ainneoin an CPL bearta téarnaimh a fheidhmiú nó gan oibleagáid a fhorchur úsáid a bhaint as na cumhachtaí luath-idirghabhála i dtosach. (40)Agus gníomhaíochtaí réitigh á ndéanamh aige, ba cheart d'údarás réitigh an CPL na bearta dá bhforáiltear sna pleananna réitigh arna bhforbairt laistigh den choláiste réitigh a chur san áireamh agus a leanúint, ach amháin má mheasann an túdarás réitigh, agus imthosca an cháis á gcur san áireamh, gur éifeachtaí mar a bhainfear amach na cuspóirí réitigh trí ghníomhaíochtaí a dhéanamh nach bhforáiltear maidir leo sna pleananna réitigh. Ba cheart don údarás réitigh an coláiste réitigh a chur ar an eolas go pras maidir leis na gníomhaíochtaí réitigh atá beartaithe acu, go háirithe i gcás ina mbeidh na gníomhaíochtaí sin ar diall ón bplean. (41)Ba cheart aon chur isteach ar chearta maoine a bheith i gcomhréir leis an riosca don chobhsaíocht airgeadais. Dá bhrí sin, níor cheart uirlisí réitigh a chur i bhfeidhm ach maidir leis na CPLanna sin a chomhlíonann na coinníollacha réitigh, agus go sonrach, i gcás inar gá é chun cuspóir na cobhsaíochta airgeadais a bhaint amach ar mhaithe le leas an phobail. Toisc go bhféadfadh uirlisí agus cumhachtaí réitigh cur isteach ar chearta scairshealbhóirí, rannpháirtithe réitigh agus creidiúnaithe, níor cheart gníomhaíocht réitigh a dhéanamh ach amháin i gcás inar gá ar mhaithe le leas an phobail agus ba cheart aon chur isteach ar na cearta sin a bheith i gcomhréir leis an gCairt. Go háirithe, i gcás ina gcaithfear go héagsúil ó thaobh gníomhaíocht réitigh de le creidiúnaithe den aicme chéanna, ba cheart údar a bheith leis an dealú sin ar mhaithe le leas an phobail, ba cheart é a bheith i gcomhréir leis na rioscaí a bhfuiltear ag dul i ngleic leo agus níor cheart é a bheith idirdhealaitheach, go díreach ná go hindíreach, ar fhoras na náisiúntachta. (42)Níor cheart go dtabhódh na scairshealbhóirí, na rannpháirtithe agus na creidiúnaithe lena mbaineann an réiteach caillteanais ar mó iad ná na caillteanais a thabhóidís mura ndéanfadh an túdaráis réitigh an ghníomhaíocht réitigh i ndáil leis an CPL sa dóigh go mbeidís faoi réir oibleagáidí a d'fhéadfadh a bheith gan íoc de bhun phlean téarnaimh an CPL nó socruithe eile sna rialacha oibríochta nó dá bhfoirceannfaí an CPL de réir na ngnáthimeachtaí dócmhainneachta. I gcás páirtaistriú sócmhainní CPL atá faoi réiteach chuig ceannaitheoir príobháideach nó chuig CPL idirlinne, ba cheart an chuid iarmharach den CPL atá faoi réiteach a fhoirceannadh de réir na ngnáthimeachtaí dócmhainneachta. (43)Chun cearta na scairshealbhóirí, na gcontrapháirtithe agus na gcreidiúnaithe a chosaint, ba cheart oibleagáidí soiléire a leagan síos maidir le luacháil shócmhainní agus dhliteanais an CPL agus maidir le luacháil na cóireála a bheadh faighte ag na scairshealbhóirí agus na creidiúnaithe mura ndéanfadh an túdarás réitigh an ghníomhaíocht réitigh. Ba cheart go bhféadfaí tús a chur le luacháil le linn chéim an téarnaimh féin. Sula ndéanfaí aon ghníomhaíocht réitigh, ba cheart luacháil chóir réalaíoch a dhéanamh ar shócmhainní agus ar dhliteanais an CPL. Níor cheart an luacháil sin a bheith faoi réir ceart achomhairc ach amháin in éineacht leis an gcinneadh réitigh. Ina theannta sin, i ndiaidh úsáid uirlisí réitigh, ba cheart comparáid ex post a dhéanamh i gcásanna áirithe idir an chóireáil iarbhír a tugadh do na scairshealbhóirí agus do na creidiúnaithe agus an chóireáil a mbeadh tugtha dóibh mura ndéanfadh an túdarás réitigh an ghníomhaíocht réitigh i ndáil leis an CPL sa dóigh go mbeidís faoi réir oibleagáidí a d'fhéadfadh a bheith gan íoc de bhun phlean téarnaimh an CPL nó socruithe eile sna rialacha oibríochta nó faoi réir na ngnáthimeachtaí dócmhainneachta. I gcás ina bhfaighidh na scairshealbhóirí agus na creidiúnaithe, chun a néilimh a íoc nó a chúiteamh, níos lú ná an méid a bheadh faighte acu mura ndéanfadh an túdarás réitigh an ghníomhaíocht réitigh i ndáil leis an CPL sa dóigh go mbeidís faoi réir oibleagáidí a d'fhéadfadh a bheith gan íoc de bhun phlean téarnaimh an CPL nó socruithe eile sna rialacha oibríochta nó faoi réir na ngnáthimeachtaí dócmhainneachta, ba cheart iad a bheith, i gcásanna áirithe, i dteideal an difríocht a bheith íoctha leo. Murab ionann leis an luacháil roimh an ngníomhaíocht réitigh, ba cheart go bhféadfaí agóid a dhéanamh i gcoinne na comparáide sin ar leithligh ón gcinneadh réitigh. Ba cheart saoirse a bheith ag na Ballstáit cinneadh a dhéanamh maidir leis an nós imeachta le haon difríocht cóireála a chinnfear a íoc leis na sciarshealbhóirí agus leis na creidiúnaithe.

(44)Chun réiteach éifeachtach a áirithiú, aon chaillteanais nach mór a leithdháileadh ionas gur féidir leis an CPL a leabhar oibleagáidí gan íoc a chomhoiriúnú arís agus a oibleagáidí íocaíochta reatha a chomhlíonadh, ba chearta iad a chinneadh a bhe